Chin Common Language hi kan rak nei dah maw? - Chinland Today Media\nAugust 14, 2012 6:50 am·8 comments\nH. Sui Lian Mang\nH. Sui Lian Mang, Port Dickson Ah\n1. 1922, Mirang san laiah J. H. Cope cu Chin Hills ah tlawng lam tuanvo neitu bik a rak si ih Maymyo Conference ah Chin State ih zir ding mi cu Laizo tong si dingin tuh a rak bur ih nemhnget zo mi a si. Cutiin Laizo tong cu zapi zir dingah an tuah ih a hmaisabik ah Tiddim pawl in an thiam har deuh ruangah anmai tong zir dingin an dil ih J. H. Cope cun a rak on, curuangah Hakha peng lam pawl khal in mai tong zir an duh deuh ve tikah an rak dil ve ih a rak on lala. Curuangah Chin common language cu Chin State ah hmangsuak loin mai tong cio kan hmang.\n2. Kawl acozah khal in radio ah Chin taingyinta bata a suah tikah Laizo tong cu hman a si ringring. Thleng ding ih diltu an um phahphah nain, Pathian in a siang lo si pei maw, Kawl acozah cun thleng an siang lo ih tu tiang Laizo tong cu Chin common language ah hman a si ringring lai.\n3. Falam khua cu Mirang san ah Chin capital a rak si ih, acozah lamah phun 10 tlawng hmaisabik an rak phuannak khuapi a si. Curuangah kan Pa le pawl cathiam mifim zatein Laizo tong cu common language tlukin an thiam thluh.\n4. Pathian lairel si pei maw, ZBC zung le ZTC tlawng hrangah (Falam khuapi cu a laibik ah a rak um ruangah maw,,,,) Falam khuapi ah ret a si ih Biaknak lamih kan Pa le pawl hmuahhmuah in Laizo tong cu Chin common language ah an hmang thei.\n5. Chin city a simi Kalaymyo cu Chinmi kan tam vivo ih tu ah cun Kawl le Chin zatrep hrawng kan si thlang. Kalaymyo hi Chinmi hrangah a thupibik mi khualipi pakhat a si. Chin State hrangah acozah in Universities, Air-port, le sizung pipi cu Kalaymyo ah a ret ih tlangleng cawlhnak hmunpi khal ah a tuah. Kalaymyo cu Chinmi tambik umkhawmnak le Chinmi miphun koim ih kan umkhawmnak Chin city a si. Kalaymyo ih Chinmi tamnak hmun ah va feh sehla, Kawl tong hman lonak hmun ah cun, Laizo tong cu Chin common language ah hman a si thotho.\n6. Chin lakah cun Laizo tong thiamtu cu an tambik thotho ding (a hmang ringring tu siloin). Chinmi pawl (tong dangdang) kan tonawk tikah Kawl tong kan hmang bik ih a pahnihnak cu Laizo tong kan hmang thotho. Ti duhmi cu Hakha le Hakha an tonawk ahcun, Hakha tong an hmang, Falam le Falam an tonawk ahcun Falam tong an hmang, Tiddim le Tiddim an tonawk ahcun Tiddim tong an hmang nain, mai tong lo thawn an tonawk ahcun kan thiamrualbik cu Laizo tong a si thotho.\n7. A tongfang (hmin) hrimrim khal Lai + Zo a si ih Lai tong le Zo tong kommi a si, Lai miphun le Zo miphun komawktertu tongfang a si. Laizo tong kan ti tikah, Lai tong thawn 85% hrawng an bangaw ih Zo tong thawn khal tampi an bangaw (% ciah ka rel thei deuh lo). Cun, Chin zate ih kan hmantlang hnuah cun, Lai tong le Zo tong thawn a kalhawmi a um sile, zapi lunkimnak in a thabik in thansoter vivo ding a si. Falam khua kiangih Laizo khua tong kha 100% kan thlun ding tinak a si lo.\nHimi pawl kan zoh tikah Laizo tong hi Chin common language dingah Cung Khuanu ih lairel a si pei maw, tiah ka ruat. (Keimah bulpak hrangah cun Chin tong sungin pakhatkhat hi Chin common language ah hmang sehla poi ka tinak um lo. Ka thiam lo le ka zir ding, tiah ka ruat men) Kan thuanthu ih a feh rero mi hi Chinmi zatein pom thei sehla, hmangtlang thei sehla cu Chinmi kan damzet dingah ka ruat. A umciami hman kan hman duh lo ahcun a thar tuah ding cu a harzet ding. Miphunpi kan si theinak dingah Chin common language a simi Laizo tong cu lungrualtein, kan hman tengteng a tul ko.\nChinmi pakhat ka sinak ih ka hmuhdan a si. Chinmi zate hrangah a tha ding ih ka hmuhmi a si. Keimah bulpak hrang a si lo. Chinmi zate hrangah thu reltlang uhsih!!!\nChinmi Le Acozah Hmanmi Tong\nCCL le Pu NTK\non August 27, 2012 at 10:29 pm\nJesus said to his disciples that to baptize in the name of the Father, the Son, and the Holy spirit. But we can see in the whole NT the former believers and disciples never used to that above name. Why? Father is not name, son and Holy Spirit too.\nFact… The really name of the Father , Son, and the Holy Spirit is Jesus name a lone. Name above all name. Read the whole ACTS to Revelation especially.\nThe Bible never emphasized the three person in one God. But only one God. Is. 44:6/Rev.1:8,22:13 and other.\nTrinity is the anti Christ doctrine.\nA ttha tuk ding, himi common language kan nei ngah ah cun, Pathian in in bom hram sehlaw, Laizo cu pom thluh thei sehla aw!\non October 20, 2012 at 2:45 pm\ntong pakhat nei ding cu kan si hrimhrim.. thatnak a si dingah cun can/tuar nak tla a tul pei cu..\nna ca tialmi te cu atha tuk nain vote in kan thlak seh nan ti ahcun\nhakha holhhi kan tam bik ko lai…falam holh zong a tha tuk ko\nHrelian Chinzah says:\non October 29, 2012 at 8:50 am\nChin Hills caah cun Halkha holh hi a tha cem mi a si. Zei ca tiah cun a\nhawlh ah a laicem mi a si. Matupi,Laizo,Tidim,Hmar, Bawm,Pang, Tlanglau le Mizo hawlh vialte chuahkehnak a si ruangah a si.\non January 10, 2013 at 10:34 am\nfalam mi pawl zuam uh ahman mi par ah zuam sinsin uh ….falam tong na thiam si ah cun chin mi phun tong 99% thiam mi na si ti thei ring2aw…\non January 17, 2013 at 6:38 pm\nA lian bik cu a cak ber nih a tei te ko lai, a fa bik cu a der bik nih a tei te ko, Common Language kong ah cun mu\non May 2, 2014 at 1:21 pm\nFalam lei unau pawl , kan Lairam khualipi Bik Hakha holh hi , cawn , hman khawh viar I Tim hna uh sih , peng pi , pengli nih hman Mi holh leh thiam cang Mi holh a si , kan Lazio tlang te he hin tah chunh hlah uh sih , a hmun hma a kau tuk cang Mi hi , kan Lairam pum huap cun , kan Lairam khualipi Bik Hakha holh thiam , hman khawh dih I tim hna uh sih , tiah hi Capar in kan van in forh fial duh hna , kan peng , kan Tlang , ti Mi hi cu , a hmun HMA te kan zoh thiam ah cun , ai dawh ngai ve ko , kan Lairam huap tu ah cun , peng / Tlang tanh tuk hi , thinh hna uh sih , Lairam tlangholh Hakha khualipi holh , cawng , hmang hna uh sih .


Mai tuanvo neh nakle a hman mi zalen nak kha Pathian in in zirh Febuary, 16, 2020 | Radio Veritas Asia\nMai tuanvo neh nakle a hman mi zalen nak kha Pathian in in zirh Febuary, 16, 2020\nMai tuanvo neh nakle a hman mi zalen nak kha Pathian in in zirh\nFebuary, 16, 2020\nA zarh ruk nak zarhpi ni kha ruat kham in Pope Francis in Febuary ni 16 Angelus thla an camnakah a sim mi a si. Khrih in tuanvo lak thiamnak le a hman mi zalen nak kha cui daan thu thawn kanmah in zirh ih thlasuah pe dingin Pathian in hi leitlun ih a rung tum nak a si ih culawngah kahmah pawl in a duhnak kha kan thlun thei ding ti mi thu le tlangpar thuzirh nak ruat in St.Peter Biak inn pi hmaiih a ra khawm aw mi khawmzawh pawl kha Pathian thu a zirh nak a si.\nLuatlat nak (zalen nak ih hriamnam a si tin ruatin thlun ding hi hngilh aw hlah. Hi mi in kanmai zalen nak hril thiamnak a bawm vekin saal si lo ding khal in a bom thu a sim ih ral do nakih a suak mi thil tha pawl kha zoh hnih uh. Minungih tuah mi si lon in a mah te cang mi pawl tam pi a um a si. Hi mi pawl hi thinlung duhnak pakhat lawngih a cang mi thil pawl an si. Ral do nak a suah ter tu pawl cu a ngaingai ih kan ti le thinlungih a cang mi pawl kha ziangtin ka kai pei timi an thei lo ruangah a si. Kanmah pawlin tukforh nak le hi ti vekin thinlung duhnak pawl cang dingih kan pek tikah kanmai nunramah kil ven awk nak pawl kha kan thlahthlam thawn a bang aw a si.\nPathian ih pek mi thu kham pawl kha kan thinlungih kan cohlan lawngah mai thinlung duhnak pawl kha lam hmuh tu kan tul ti mi kan thei thei ding asi. Ziangah ti le mai duh mi pawl a can suak lo nak ruangah a si. Pathian hi leitlun ih a rak tum nak cu daan pawl famkim ter ding lawng a si lo. A mai duhnak thlun thei nak ding le thlasuah pe dingah a rung tumnak a si tiah Pope Francis in a sim tin Vatican thuthangin kan thei a si.


Hakha ih Bomb puak hnu, Mipi Lung luahkhat zettu Thuhlapi Pakhat | Falam Online Media\nJune 6, 2021 Ni Hnem Sung\t0 Comments\nJune 5, Hakha ih bomb a puak hnu, mipi lung luahkhat zettu thu pakhat cu “Hakha Thar” timi facebook account hmangin ca an thlah mi hi a si.\nCa tarmi cu “Myanmar pumhuap Siizung le Tlawnginn tivek ah ralhraang pawl in kuttuah bomb le keypad phone hmangin caankhiah bomb an puah ṭheu ruangah cuvek bomb an tuah lai fang ah puakkuai dingin ramsung phone operator pawl in nazi khuai dan ah message voikhat kuat dingin June 5 in hmalaknak an nei thok. Hnimsin – keypadphone thawn kop mi caankhiah bomb cu message a lut tikah a puak kuai ṭheu” tiah a tarlang.\nHakha Thar timi cu zo a si?\nHakha Thar timi fb account neitu hi Mandalay mi si in a tarlangaw ih Hakha khualipi ah 2021, May 9 ah ceer thok vekin FB info ah a ngan.\nA ca post dan kan zoh tikah SAC ralhraang dungthlun si in a lang ih ca a share sawng sinmi khal mi tihrimnak deuh hlir an si.\nCun, Hakha Thar fb cahmai thawn pehpar in thusutding maksak a um mi pakhat cu a profile ih canganmi “ပျူစောထီးအဖွဲ့ (ဟားခါး)” timi hi a si.\nပျူစောထီးအဖွဲ့ timi cu zo an si?\nMyanmar rampi a buai hnu, tubai hrawng khan ပျူစောထီးအဖွဲ့ tiaw in rampumhuap hmun hranhran ih cangvainak neitu pawlkom pakhat a suak. Cupawl cu uniform khal hruk lo, pangai sinfen thawn meithal kengin mi an kai ṭheu.\nTuini tiangah ပျူစောထီးအဖွဲ့ thawn pehpar mi thu felfai hmuh ding a um lo nan internet cahmai ahcun “pinsin lakzo tatmadaw pawl, USDP party ṭhenkhat, Patriotic Association of Myanmar party ih sungtel ṭhenkhat le mipi lakih tlangleng Dalan pawl an si tiah thuthang a suak.\nပျူစောထီး cangvaihdan theiciangtu ka si tiawtu mipakhat cun “an nih hi kan ram akeelte awh thei dingin SAC ralhraang ih hmanfung thupi pakhat an si. Pinsin zo le atuih tatmadaw ralkap ṭuan lai siseh, mipi lak khalah sungtel an nei. CRPH le NUG cozah dodaltu an si hlei ah biaknak thawn pehpar in buainak suak dingin mi tawtawk an hmang. Pangai sinfen hrukin an cangvai ih Lukhuh, hmaikhuh bun in meithal thawn an duhduh dan in an cangvai ih a duh tikah mi an kai thei” a ti.\nPro-democracy activist U Myo Yan Naung Thein khalin ပျူစောထီး thawn pehpar in “SAC ralhraang in an hmang ṭangkai zet. Mipi thawn buainak a um tikah ralhraang pawl cun a mawi nakah ti`n dung an siip sak. Asinan, culailakah ပျူစောထီး pawl cu mipi lakah an tanta. Palik in Dandun zawngin cangvai theinak an nei mal tikah ပျူစောထီး cu dunglam in cangvai tuding ah an hmang. Mi an kai ter. Lamzawh duhphorhtu an kai duh tikah palik le ralkap an hmang nawn lo. ပျူစောထီး an cangvaiter.”\n“Khin Nyunt san lai ih thuneihnak ထောက်လှမ်းရေး pawl an pe thluh bangin tukhalah ပျူစောထီး pawl thuneihnak an pe ve tiah kan thei. ပျူစောထီးအဖွဲ့ ah ralkap pinsin zo khal an tel ih မဘသ, USDP le Dalan an tambik tiah an sim. Meithal hriamhrei an pe ih an batter bikmi cu mipi humhimtu ralkapbu pawl an si.”\n“Cuvekin daankalh ih cangvaitu an si ruangah kan nih မြန်မာနိုင်ငံလုံးဆိုင်ရာ အချုပ်အခြာအာဏာ ကွန်ရက် in an thuhla nasaten kan zingzoi ih Public justice system hmangin Daantatnak kan nei tum” tiah RFA hnen ah a sim.\nHakha bomb puak le ပျူစောထီးအဖွဲ့\nJune 5 ih Hakha kungsung voithum bomb puak ah CDF sungtel mino Salai Phun Sang Zathang, Salai Tial Chawn le Salai Lai Kulh Thang te pathum in nunnak an can.\nBomb puak lai ah meithal kap thawmvang a suak ti`n thuthang a um ruangah le Hakha ah ပျူစောထီးအဖွဲ့ an um tiah thuthang a suak ruangah bomb puak dan thuhla felfai theiciang dingin CDF lam in zingzoinak an nei rero tiah theih a si.\nBomb puak hnu ah SAC ralhraang nasaten a cangvai ih nunau telin khuasung um mipum 40 lenglo an kai tiah khuami pawl in an sim.\n← Hakha mino 3 thih thu ah zirzoinak nei rero lai\nRalring : China ram Chinmi umnak kiangkap ah Kidnap awknak a um →\nHakha ah Mi Thingkuang bauh tu Numi pakhat an kai\nCDM ih teltu Siizung hnaṭuan pawl Cozah inn ihsin an dawi suak thok\nMarch 12, 2021 March 12, 2021 Ni Hnem Sung 0\nFalam Mino Pawlkom in View Point sialnak le Mihlo hawlnak nei


VCTH | Archive | Theihkauhnak\nHome » Archives by category » Cahram » Theihkauhnak\nPosted on May 22, 2016 by vcth and saved under Theihkauhnak\nSanthar nonawn calai duhdawtu, rualpi le unau hrangah ti’n cangandan thawn pehparaw in mi hminthang Calai Milai pawl ih awkam hminsin sunte, ka lo hlawm ve. Rak ei ve aw! Mifim bangin ngiahtuah awla, mizaran bangin nganaw. Aristotle (384-322 B.C) Casiartu si na duh le siarhluahhlo mai; cangantu si na duh…\nComments Off on Mi hminthang Canganthiampawl ih Awkam / Continue reading →


Iran Ram Hril Aw - Chinland Today Media\nJune 14, 2009 9:25 am·0 comments\nIran ram President hril nakcu mipi in Vote an thlak lai rero ih , Tui ttum Iran ram President hril awknak ih cuhtu minung pali pawlcu President tuanlai tu Mahmoud Ahmadinejed, Prime Minister hlun, Mir Hossein Mousavi, Mohsen Razai, leh Mehdi Karraubi hite pali hi cuh aw ding an si, Iran ram danpi dinglai ah President hril nakah mipi Vote hmutam bik kha President ih tling a silo ih mipi Vote 50% hmuban lawng President ih tling a si.\nCu ruangah tui ttum Iran President hril awknak ah hin Candidate pali an um ruangah mipi vote 50% hmuban an um dingah zum a um lo ih cu ruangah Candidate pali sungih mipi vote hmu sangbik mi pahnih kha an cuh aw sal dingih cumiih vote hmua tam sawnsawn kha President ih tling a si ding. Hrilawk nak Campaign a cemnak ih mipi hmaiih thu a sim nakah President Mahmoud Ahmadinejed cun a mah cuhtu pawlcu Israel ram thuhla thawi pehpar awin thu phanthu ih a mah ti hminse tum ah a puh.\nTui tum an hril awknak ah hin President tuanlai ti Mahmoud Ahmadinejed leh Mir Hossein Mousavi cu do aw tawkzet dingih zum an siih. Thingtlang mipawl leh mi rethei pawlin tui President tuanlai tuhi an duhsawn ih, Mi rualran deuh leh cathiam leh Nunau pawlin Mir Hossein Mousavi an duh sawn thung. US thawi Nuclear thuhla ih biak awk an tummi khal an hril awknak an theh hlan ah cun ziang thuhman an rel theilo dingih, Tui Iran ram President hril nak Result hi US, Israel leh Europe ram pawlcun an ngaihven nasa.


Nauhak Kum 3 Mi In Jesuh A Hmu Ih A Zuk A Suai – Meifar\nLeitlun ah Jesuh arak tlanlen zo nan zohman in a hmuihmel diktak an thei lo, an san laiah phone / camera aum hrih lo ruangah a zuk hmuh ding aum lo.\nJesuh zuknung an cang hnu lawng ihsin a cangtupa ih hmuihmel cu Jesuh hmuihmel ah kan rak ruat, zuknung cangtupa khalin “Jesuh ngai ka si lo, ka zuk tar in thlacamnak tivek nei nawn hlah uh” arak ti rero zo.\nAwle, nauhak kum 3 mi Akiane Kramarik in a mang lam vek deuh in Jesuh arak hmu ih an biaaw, vanram khalah a feh thu a rel. Akiane Kramarik cu kum 27 a kim zo ih a hminthang zet. A nulepa cu Pathiam um zumlotu (Atheis) an si.\nAkiane Kramarik cu Catholic ah a lut ih a unau dang pawl cu anmahten zumnak dang ciar an nei thluh. Akiane Kramarik in thiamthil ṭha zet anei, zuk suai le cangan thiam zet a si ih “Pathian ih malsawm ka dawngmi a si” a ti.\nAkiane Kramarik in “Pathian cu a eng mawi tuk, a thianghlim tuk ih a tum tuk. A mit cu a mawi tuk” tin CNN in thu an sutnak ah a sim. A thluak sungah Jesuh hmuihmel a cam ringring ih kum 8 a kim ah a zuk cu a suai theh thei.\nA zuksuai mi hmin ah “Daihnak Siangpahrang” “Prince of Peace” tin a phuah ih US$10,000 in an lei. Zuk tampi a suai zo ih, cabu khal tam zet a ngansuak. A cabu pahnih cu leitlun ih an khawngcak bik mi cabu (best-selling books) ah an cang.\nKum 10 a kim ah The Oprah Winfrey Show in hmaiton thusutnak an nei ih kum 12 a tiah CNN in an kom, zuknung sung khalah a lang phahphah ṭheu. A thiamthil zuk suai mi le cabu man ihsin Africa ram ah siizung pakhat a sak ih miharsa pawl khal a bawm ṭheu.


A SUNCAW EI LOIN FARAHTE PE – Times Of Chinland\nTulai kan upa pawl in santhar nonawn pawl ih hmailam thu an ruah ah an diriam lonak tampi an sim theu kan thei ko ding.Tampi cu a dik.Tulai kan fale cu Phone tham le nauhak tete ihsin ngaihzawng nei ih hmun fianrial ih tonawk tivek an thiam.Hmansehla cuvek mino lakah zohman ih bang lo thinlung nei an rak um thotho.\nTui kan hmuh mi High School tlawngta nu pakhat cun a suncaw pai mi cu ei siang loin inn nei lo mi harsa pakhat cu a suncaw a peklai Joshua Aquiler cun video in a rak zuk ih cumi cu Online parah a ret.Hi Video ahcun inn nei lo rilrawng pa cun a suncaw eilai cu tlawngta cun a kiangah tocih in a buk mi cu hmuh a si.A suncaw bawm sungih sasem cu hai in a la ih a eiter betlai.\nA suncaw a eiter phah in ningzak lo dingin a biak hrih fawn.Hi a thil tuahnak cun Aquiler ih thinlung cu a nomter tuk ruangah tuvek ih a tarlang nak a si.Online ih rak hmutu pohp[oh cun tlawngta nute cu an lawm in comment phunphun an pe.


A Pasal A Urthat – Meifar\nA Pasal A Urthat\nMarch 17, 2022 admin Leitlun 0\nAustralia, Victoria khawpi ih um kum 35 mi Angela in a pasal a urthat. January 25, 2020 ih thilthleng a si ih tu’ah court in tualthat thubuai in thiamlo a coter. Mopuai ah an feh ih ṭongkam el’aw in an tlung, inn an thlen hnuah a pasal cu an inn hmai tokham ah a to.\nCutin a to laiah Angela in datsii in ava tawih ciamco ih a urkang, an innsung ah an fale 3 cu TV zoh in an rak um. A fapa in thawmvang a theih veten a pa kang vutvo cu tidai thawn a mit tum rero nan a tlai man, a hliamtuar loin a thi.\nAngela cu thiamlo an coter hnuah kum 12 sung thawngtla dingin a thu an ṭhencat, Angela in, “Ka that tum lo, ka hringhro tum men” a ti. Palik pawlin an zingzoinak ah nupa remaw thei lo an si ih ṭongkam an el’aw ringring, kut khal an thlakaw ṭheu ti an thei.\nThing Phur Tleirawl 2 An Hlo, Ni 10 A Rei Zo\nRalhrang In CNDF Miralṭha An Kai Ih An That


Thikthusia Ruangah A Nupi Lu Sat Tan – Meifar\nThikthusia Ruangah A Nupi Lu Sat Tan\nCambodia, Phnom Penh khua ih um pacang kum 27 mi Phuong in thikthu siatnak ruangah a nupi kum 23 mi Ly Srey cu a that ih a lu a sat tan. Fapa kumkhat mi an nei, February thla ah nunhram thok dingin Cambodia khawpi Phnom Penh ah room sang in an khuasa.\nCutin hna an ṭuan ṭheu. Phuong in a nupi cu mipa dang na kop tin May 27 simlam ah a vel ciamco ih coka nam tumpi in a lu a sat tan. A nupi ih lu cu dip sungah a ret ih bike thawn an khua ah a tlung, a nupi ih lu cu lamlak ah a hlon.\nAn innhnen kum 48 mi Phan Sreyphet in an thamvang a theih ruangah an room sung ava bih ih thihnai lakih it mithi ruak lubul a hmu. Palik pawl a ko lohli, mithi ruak kiangah thihnai le sam kopmi nam khal an hmu. Palik pawlin inntek pa Phuong cu an hawl hngal ih May 28 sun ah an khua ah an va kai.\nPhuong in a nupi a that thu a phuangaw ih “Ka nupi ih umdan a dik loin ka theih ruangah ka thikthu a sia tuk. Ka that hlan ahcun kut ka thlak dah lo. Coka nam in a lu ka sat tan” a ti. An innhnen pawlin Phuong in a nupi hi a hmuhsuam thei tuk, ringpin a ankhum ṭheu’ an ti.\n“Phone ah mipa pawl na bia” tin a hro ṭheu. A thikthu sia tuk’ an ti. Palik bawi in, “Thinhennak le thikthu siatnak ruangah a nupi cu rapthlak zetin a that. A nupi a that thu khal a phuangaw zo, daan le dun vekin hremnak kan pe ding” a ti.\nThudang: Mizoram Ah Chinmi (2) rukru an kai\nMizoram, Saiha ah tualsung palik pawlin Chinmi rukru pahnih an kai. May 31, 2022 zinglam nazi 8:00 hrawngah an kai. An kaihmi pahnih cu kum 21 mi Salai Moses le kum 20 mi Salai Aung Thin Ann an si ih Chin State, Paletwa peng, Sami khuami an si.\nMithmutu in, “Lakphak dawr ah palik pawl an va lut ih lakphak an in laiah an kai. An kut an tawnbet ih motor sungah an lutter, ziangruangah an kai ti cu ka thei lo” a ti. Raltlan sakhan ih bike hi a hlo ṭheu ruangah rinhlel in mino pahnih cu an kai.\nThu an sutnak ah bike 6 ruktu an si ti an thei. KENBO 125 (5) le 135 bike (1) an ru zo ih bike (5) cu an rak zuarsuak zo. An kutsung ah bike pakhat an kai ngah ih tetti dingah an la. Saiha ramsung ah Kawlram mi raltlan a thawngtel in an um ih tualsung mipi le NGO pawlin an kilkhawi.\n‘Wa’ Palai In, “Tuiṭum Ramsung Buainak Cu Kawl Miphun Pawl Buainak A Si, Kan Tello Ding” A Ti\nTlawnginn Sungah A Fale (2) An Um, Va Runsuah A Tum Ih Palik Pawlin An Siang Lo, An Kai. A Talsuak Ih Tlawnginn Phardawl Ihsin A Dawp Lut Hnuah >>>


Cuisine of Punjab:Lassi Patiala - Punjabi Cuisine - Gateway to Sikhism Foundation\nSoak saffron in 1 tsp. and rub till dissolved.\nVariation: Substitute the original flavour by adding rose, pista or kewra instead of saffron and vanilla.


ZHP in CDF Zanniatram a theih pi lo cu thil ṭha rori a si – Mipi Auaw - Falam Online Media\nZHP in CDF Zanniatram a theih pi lo cu thil ṭha rori a si – Mipi Auaw\nMarch 28, 2022 March 28, 2022 Ni Hnem Sung\t0 Comments\nZanniatram le mipi kilhim tuding Chinland Defense Force – Zanniatram an din thu cu March 21 ah a dintu thawn pehparmi FB cahmai hmangin mipi an sim thei.\nCuih thuthawn pehparin tualsungum Zanniat tlangtlaun khua 49 komkhawm ih dinmi Zanniatram Humhim Pawlkom (ZHP) in, an theihpi lo thu le Dem nak ca cu March 28 ni khen in an suah.\nZanniatram Humhim Pawlkom Thusuah 1\nZanniatram Humhim Pawlkom Thusuah 2\nDothlennak an tuah rero lai ah miphun zawngin maitnak hawl tum ih dinmi CDF – Zanniatram an din cu raihsiaza a si ih, cupawl cu kan nih Zanniatram Humhim Pawlkom in kan dem a si tiah ZHP cun thu an suah ih, an thusuah cu Falam peng hrangah thil ṭha a si tiah tualsungum upa pakhat cun a rel.\n“Tuhlan khalah Phunhnam hmin pu in kan peng sungah hriamkaibu dintu an rak um dah. Cumi khalcu nasaten buaipi a rak si ih, atu ah a hmin in pawlkom dang pakhat a suak lala.”\n“Nan, cumicu tualsungum khua 50 kim zik huap ih dinmi pawlkompi in an theih pi lo thu an suah ih, cucu thil ṭha a si.”\n“Ziangah kan ti a si le pengkhat sungih hriamkai pawlkom dangdang a um mi pawl kan zoh tikah buainak nasazet a suakter ti kan hmu thei.”\n“Ṭahṭhim nakah kan unau Mara pawl ih hmuhtonmi kha pawlkom dangdang an um ruangah a cang mi a si ih, nunnak liam tiang an um phah”.\n“Kawlrawn khalah Yinmarpin PDF dangdang an um ih tiaw thiam loin PDF le khawmi 10 rori an nunnak a liam phah. NUG rori in March 26 ah thu an suah ih “Yinmarpin PDF a si mi ဗိုလ်သံမဏိအဖွဲ့ sungtel pawl cun khat le khat hmuaw thiamlonak ruangah pawlkomdang PDF ralkap le Khawmi 10 an that” ti`n thu an suah.”\n“Curuangah kan peng sungah hriamkai pawlkom dangdang a um pang cun cuvek dinhmun kan thleng lo ding ti sim a theih lo. Curuangah ZHP in Chinland Defense Force – Zanniatram an din mi an pom lo thu le an ram pawl ah cangvai kan siang lo ding an ti mi cu thil ṭha rori a si. Kan unau Zanniat upa hruaitu pawl ih thuruat thiam dan cu porh tlak rori an si” tiah a ti.\nCDF-Zanniatram dintu hi zo pawl an si timi theih ciang a si lo nan, thusuahmi ih ngan tel mi General Secretary phone number cu (+91) India phone code a si. Thu an theh darh nak FB cahmai admin cu Canada ihsin 2, US ihsin 1, Myanmar ihsin 1 tipawl an si ih Online lawngih an din hrih mi pawlkom si in a lang.\n← Oscar puaipi ah Will Smith in Chris Rock a Beng\nOscar Puaipi ah Will Smith in A nupi ṭongsantu Chris Rock a Beng hlukhli →\nMihlo an hawl reromi cu Ralkap siizung ah a ruak an hmu\nApril 11, 2022 April 11, 2022 Ni Hnem Sung 0\n2021 Dothlennak : Chinram san thuanthu ah Hngilh Ni umlo dingmi Nipi\nMay 8, 2021 Ni Hnem Sung 0


Kristian Thuthang Archives - Page 3 of 43 - Chinland Today Media\nZumtu Hremnak Le Tiduhdahnak 2015 Ah A Luar Ce\nKan dungkum 2015 hi santhar thuanthu ih Zumtu pawl tiduhdahnak le thah an tuar nasatbik kum a si tiin Open Door USA pawl le Zumtu pawl tuarnak zingzoitu pawl cun a tarlang. Kan ram Myanmar ram hi 24 nak ah a tel. Zingzoitu pawl ih an hminsin dan ahcun 2015 kum ih an thah mi Zumtu hi 7100 tluk an […]\nby CT Media ·\tFebruary 13, 2016 ·\nChina Zumtu Pawl An Thlabar, An Pastor Le A Nupi An Kai Zo\nChina ih kohhran tuumbik pastor le a inn sang nu cu January 28 ah, China thuneitu pawl in an kaiih an cincang theih lo in tu ah an um. Pastor Gu, Joseph ti khal ih theih lar mi Three-Self Patriotic Movement (TSPM) Church pastor pa cu khawi hmun hman suahvah siang lo in le, midang thawn pehpar aw thei nawn […]\nby CT Media ·\tFebruary 1, 2016 ·\nThawng Inn Ah sml 20 Lenglo Nikhat Ah Pastor Saeed Thlacam\nKan dung naiih thawng inn ihsin an suah, Pastor Saeed Abedini cun thawng inn ih an um laiah sml 20 lenglo nikhat ah a caan ahcun thla ka cam. Tuah ding dang a um lo. Pathian hnen ih thlacam tilo cu tuah ding ka nei lo tiin USA ih thuthang latu Fox News ih an thusuhnak ah a sim. A […]\nPakistan ih Christian Fala Muslim Tlangval Pawlin That\nPakistan ih Christian fala pakhat cu Muslim tlangvalpawl in nupa nuamnak hmanpi dingah an duh ih an duhnak a el-kalh ruangah an buainak hmun ah tlangval rual cun mawtaw thawn an taih that cih. Christian fala rual pawl inn lam pan ih an tlun lai ah Muslim tlangval zuri pawl cun an rak bawh ih nupa nuamnak hmang dingin an […]\nby CT Media ·\tJanuary 27, 2016 ·\nPastor le Mino Pawlih Lawngfangkheh Zuknung Zoh Daan Dinhmun\nSantiluan ih a zuan pi mi leitlun thansonak IT le internet ruangah sakhuanak, zumnak le vantlang nun pawl ah danglamnak tampi a thlen a si. Zingzoitu Barna Group pawl in pastor pawl le santhar mino pawl ih internet an hman mi ah nu le pa lawngfangkheh ih umlai zuknung le zuk ih zohtu ziangzat an um ti mi zohfiangnak an […]\nby CT Media ·\tJanuary 26, 2016 ·\nChina Nauhak Kai-Zuar Theu Tu Kai Ngah Riai\nDecember Snow Khiangte SHANGHAI: China ram , Sichuan khawpi ah nauhak fir hnu zuar theu tu mi 78 pawl cu ni zaan January 20 tlawngkai nithum khan China police pawl in an kaih ngah thu Xinhua News Agency cun a phuang a si. Sichuan , Liangshan khua in nauhak an fir hnu km 2,000 tluk ih hlat nak Linyi ah […]\nby CT Media ·\tJanuary 21, 2016 ·\nChristian Umnak Tihnungbik N. Korea\nAmos UkMangbk Open Doors USA ih hmuhsuahmi vekin North Korea cu leilung tlun ih Christian hrangah a tiihnungbik le umnak tthalobik ram a si. Tui kum ah N. Korea in Christian 70,000 thawng a thlak ih mi tampi a thah tiah Open Doors CEO ttuanlai David Curry in Christian Post ah a sim. -Christian Headlines\nby CT Media ·\tJanuary 18, 2016 ·\nPastor Saeed Abedini A Luat Zo\nAmos UkMangbk Kum 3 lenglo Iran acozah ih thawngthlakmi Pastor Saeed Abedini cu tihnih (Jan 16) ah suah zalen a si zo. Amah hi Iran ram ah Kawhhran dintu tiah mawhthluk in “national security” tibuaitu tiah July 2012 ah kaihmi a si ih inn thawngthlak in ret a si hnu Sept. 26, 2012 ah veikhat kaih a si sal. Cutin […]\nReport Thar: Nazi Pakhat Tinten Christian Pakhat Thah Tuarnak Leiram\nAmos UkMangbk Leitlun ah Christian hrem-thahnak a nasa sinsin kan theihcia bangin nazi pakhat tinten zumnak ruangah Christian pakhat cu thah a si ringring tiah Crux Magazine cun Christian pawl hremnak cahram a suahmi sirhsan in thu theih a si. Zalen zet in Pathian kan biak thei le kan thangthat thei, a hna ka ttuan thei caan sunglawi kan co […]\nby CT Media ·\tJanuary 15, 2016 ·\nAmerica Damnak Dingah Ruahsan Ding PATHIAN Lawng: Franklin Graham\nAmos UkMangbk America ram pumhuap state tin ah thlacamnak thawn khual a tlawngtu Billy Grahram fapa Franklin Graham cun America hrangah ruahsan ding umsun cu PATHIAN lawng a si tiah a sim. America ram damnak dingah Democrats minung in siseh Republicans mi pawl in siseh an ti thei lo ding, Pathian lawnglawng ruahsan ding kan nei. Curuangah sual sir in […]


Pogba Thuhla Ah Man United Coach Solskjaer A Puakkuai – Times Of Chinland\nReal Madrid le Pogba thuhla um ringring ah Man United coach Solskjaer a sup aw thei nawn lo ih Pogba thuhla cu hitin relfiangnak a nei.\nSolskjaer cun ,”Pogba hi biak nuam zet mi pakhat a si ih thusuhmi pawl khal tha zetih mi let niahno mentu a si.Zidane hi France ram ahcun cuncuang hleice mi pakhat a si ih Coach thazet pakhat khal a si.Culawng siloin bawlung sit thiam zet khal a si ih amah thawn khal in kan rak do aw zo.\n“Pogba cun ka thusuhmi pawl cu tha zetin i let niahno men ih Man United ah a nuam aw tuk.Curuangah Man United kekar vivo tumnak ah mi thupi zet a si vivo ding. Man United ka remthat tumdan khalah mi thupi zet a si ding ka rak ti zo bangin kan hrang mi thupi zet a si ringring lai a si,” a ti.\nMan United player dam lo thu ah Solskjaer cun ,” Martial le Lukaku an dam tha zo ih Man United hrang an lek thei thlang ding.Lindelof khal a damtha thlangih hman theih a si thlang ding.Cutilai in baily,Valencia ,Darmian le Sancez pawl cu an lek thei hrih lo ding a si,” a ti.\nNewcastle Neh In Premier Leagut Top 3 Ah Arsenal


Bible Thianghlim - THUSIMTU\nBibleThianghlim – THUSIMTU\nA siartu: Leitlun mi\nNgan kum: B.C. 971-931 karlak\nThusimtu cabu ngantu hi thiltithei zet le mifim Siangpahrang Solomon a si (B.C. 971-931). Solomon cu Israel Siangpahrang David fapa a si (1:1, 12). Siangpahrang bu khatnak bung 7-10 ih a tarlăng vekin, Solomon cu mineinung zet le hmuhtawn mi tampi nei a si (1:1, 12 zoh aw). Thusimtu cabu hi Thufim cabu thawn bangawknak an nei. Thufim cabu sungih thufim hrekkhat hi Solomon ih ngan mi a si. Thusimtu 1:1 ah Solomon in amah le amah «Thusimtu» tiah a tiaw. Hebru ṭawngfáng «Qoheleth» ti hi «Thusimtu» tinak a si ih, a sullam cu mi pungkhawmawter ih an hnenih thusim tinak a si (1Sp 8:1 le a hnuai lam). Pathian in Solomon cu theihnak nasazet le neihnunnak nasazet a pe. A neihnunnak le a pawimawhnak ruangah a cabu in siartu mipi a hip thei zet (1Sp 3:5-15).\nThusimtu cabu in «ni hnuaiih» nunnak sullam nasazetin a buaipi. Thusimtu cabu ah «hawl» ti le «zingzăwi» ti ṭawngfáng a tam zet. Solomon in nun lam tluanih thil harsa zetzet a buaipi ih a zingzăwi. Nun lam tluanah theih lo mi thil a tam zet, asinan thihnak a rung thleng ding ti cu a fiang zet. Năwmtawlnak cu rei a daih lo ih, nun lam tluan cu beidăwnnak le diremlonak in a khat thei. Ziangahso leitlun ah diklonak tam zet a um? Nun lam tluanih thil umze nei cu ziang a si? Kan hmuh mi cu «ni hnuaiih» thil um mi lawng an si, asinan cumi lanah ziang thil so a um hrih? Bung 1-nak ah Solomon in buaipitlak ziang a si ti a ngaihtuah ih, cumi simfiang a thăwk. Bung 2-11 ah, Solomon in nun lam tluanih thil umze nei le nei lo thil tam zet a hliakhlai ih, a hmuhsuah mi cu a relsuak. Solomon-ih thusim mipawl cu thutak an si ruangah rintlak an si tiin bung 12 in in sim (12:9-11).\nThusimtu cabu ih ṭawngfáng pawimawh cu «zianghmanlo» ti hi a si (vei 38). «Zianghmanlo» ti umzia cu rei lo te sung lawng daih, diriam lo, beidawng le vansanglam tinak a si. Ṭawngfáng pawimawh dangpawl cu «thli dawi,» «ni hnuaiah,» ti le «ṭuanbăngnak» tipawl an si. Asinan hi cabu hi a thim thluh ve ce lo. Solomon in Pathian lam hawi ih thu a simnak vei 40 hnak tam kan hmu. Pathian ṭha hnen ihsi thilpek an si ruangah, kan ei le in ah, kan hnaṭuan ah le nunnăwmnak ah nuamaw dingin vei tampi Pathian in in fawrh.\nAsinan cupawl cun lungawinak rei daih le kim a pe thei lo. Lungawinak rei daih le famkim cu Pathian kan zum, kan theih le a thu kan thlunnak lawngin a um thei. «Ni hnuaiih» thil ziangkim hi zianghmanlo an si ti mi thu cu Solomon in nasazetin a sim. Cumi cu leitlun ih um Pathian malsawmnakpawl hawl loih, amah kan hawl theinak dingah a si.\nLeitlun fimthiamnak le nun lam tluan thu ruahdān in zirhtu cu thusimtu cabu hi a si. Pathian dik umsŭn rinsan le a thu lung dingin san i kip ih miphun hmuahhmuah hnenah Solomon in a fawrh (1Sp 4:29-34; 10:23-24; 2San 6:32-33).\nI. Solomon in «ni hnuaiih» nun lam tluan buainak thu a sim (1:1-11)\nII. Solomon in «ni hnuaiih» nun a zingzawi ih a rel (1:12-12:7)\nIII. Solomon in «ni hnuaih nun» thuhla ah a thunetnak a sim (12:8-14)\n1 David fapa, Jerusalem ih siangpahrang, Thusimtuih ṭawngkampawl.\n2 «Zianghmanlo men, zianghmanlo men,» tiin Thusimtu in a ti;\n«Zianghmanlo men, zianghmanlo men, thil hmuahhmuah hi zianghmanlo men a si,» tiin.\n3 Minung in ni hnuaiih a ṭuanbăngnak a hna hmuahhmuah ihsin,\nZiang ṭhathnemnak so a ngah?\n4 San khat a liam ih, san dang a ra,\nAsinan leilung cu kumkhuain a hmun.\n5 Ni khal a suak ih, a tla,\nCule a suahnak lam panin zamrang zetin a kirleh.\n6 Thlang lamah thli a hrang ih,\nSak lamah a herkûalsal;\nThli cu cak zetin a hrang vivo ih, a zin kēl ah a kirsal.\n7 Tivapawl hmuahhmuah in tifinriat ah an luanglut,\nCucingin tifinriat cu a khat cuang lo;\nTivapawl cu an ra luansuahnak hmun,\nCu tawkah an kirsal lala.\n8 Thil hmuahhmuah hi ṭuanbăngnak hlir an si;\nCuih thu cu minung in a relfiang thei lo.\nMit in hmuh khawp ti a nei lo ih,\nHna khal in theih khawp ti a nei lo.\n9 A um zo cu ra um leh ding a si,\nTuah zo mi khal tuah leh ding a si ih,\nNi hnuaiah thil thar zianghman a um lo.\n10 «Zoh hnik, himi hi a thar a si,» ti thei ding mi ziang tal a um maw?\nCumi cu kan hlan kum reipi lai ihsi rak um cia zo a si.\n11 Thil hmaisapawl cīn ringring ti a um lo,\nLehhnu ih ra um lai ding mipawl ih an cīn ringring ding mi,\nThil ra um ding mi zianghman a um lo.\nZianghmanlo Milai Fimnak\n12 Kei, Thusimtu cu Jerusalem ah Israel siangpahrang ka si.\n13 Cule van rāng hnuaiih tuah mi hmuahhmuah thuhla cu fimnak ih hawlsuak ding le zăwihliah dingin ka thinlung ka ret; cucu Pathian in minung fapapawl hnenih buaipi dingih a pek mi hna harsa zet a si.\n14 Ni hnuaiih hnaṭuan mi hmuahhmuah ka hmungah zo; cule ngai hnik, thil hmuahhmuah hi zianghmanlo men a si, thli dawi men a si.\n15 A kawi mi cu dĭngter theih a si lo ih,\nUm lo mi cu siar theih a si lo.\n16 Ka thinlung in, «Zoh hnik, ka hlanih Jerusalem ih umtupawl hnakin ropitnak ka ngah sawn ih, fimnak khal ka ngah sawn. Ka thinlung in fimnak nasa le theihnak nasa a theithiam,» tiin ka tiaw.\n17 Cule fimnak thei dingin le atnak le mawlhnak thei dingin ka thinlung ka pe. Cu khal cu thli dawi men a si ti ka theisuak.\n18 Ziangahtile fimnak a tamnak ah thinnatnak a tam,\nCule theihnak pungtertu cun riahsiatnak a pungter men.\nZianghmanlo Men Năwmtawlnak\n1 Ka thinlung in, «Atu ah ra aw, hlimnak in ka lo hniksak ding; curuangah na duh duhin nuamcēn aw,» tiah ka tiaw. Asinan ngai hnik, cumi khal cu zianghmanlo men a si thotho. 2 Hnihnak cu, «Atthlak a si!»; cule hlimnak khal in, «Ziang tuahsuak mi a nei?» tiah ka ti. 3 Minung fapapawl hrangah van rāng hnuaiih an nunsung hmuahhmuah ah ziang tuah hai sehla a ṭha pei ti ka hmuh hlanlo, ka thinlung cu fimnak thawn hruai phahin, sabitzu thawn ka taksa năwmawkterdăn le atnak kaihdān ding ka thinlung in ka dapkûal.\n4 Hna ropipawl tla ka ṭuan: ka hrangah innpawl ka sak ih, ka hrangah sabit hmuanpawl ka tuah. 5 Ka hrangah pangpar hmuanpawl le cawlhhmunpawl ka tuah ih, a sungah thingthei kung phun zakip ka phun. 6 Thingkung hmuanpawl tidai tawih dingah keimai hrangah tilipawl ka dâwl. 7 Siahhlawh nunaupawl le mipapawl ka lei ih, ka inn ih suak siahhlawhpawl khal ka nei. A si, ka hlanih Jerusalem ih rak umpawl hmuahhmuah hnakin ranpi rual le rante rual ka nei tamsawn. 8 Siangpahrangpawl le ramṭhenpawl ihsin keimai hrangah sui le ngun le hlawnthil hleicepawl ka khawlkhawm. Hlasakthiam nunau le mipa le minung fapapawlih năwmnak nusûn tampi ka nei.\n9 Cutin ka hlanih Jerusalem ih umpawl hmuahhmuah hnakin miropi ah ka cang ih, ka hleih thluh hai. Ka fimnak cu keimah ah a rak um ringring thotho.\n10 Ka mit ih hahio mi ziangkhal ka hlah lo.\nZiang năwmtawlnak ihsi khalin ka thinlung ka sûp lo,\nZiangahtile ka thinlung cu ka ṭuanbăngnak hmuahhmuah ah lungawiaipuangin a um;\nCule cucu ka ṭuanbăngnak hmuahhmuah ihsi ka lawmman a si.\n11 Cun ka kut ih a ṭuansuak zo mi hnaṭuanpawl hmuahhmuah le ka rak ṭuansuah mi ṭuanbăngnak ka zoh;\nCule ngai hnik, thil hmuahhmuah hi zianghmanlo men le thli dawi men a si.\nNi hnuaiah thil ṭhahnem zianghman a um lo.\nNeihnunnak khal Zianghmanlo Men\n12 Cun keimah le keimah fimnak, atnak le mawlhnak tla ngaihtuah dingin thu ka băwtcat;\nZiangahtile siangpahrang aiawhtupa in teh,\nRak tuah zo mi siarlo ziangso a tuah thei?\n13 Cun tleu in thim a hleih vekin,\nFimnak in atnak a hleih ti ka hmu.\n14 Mifim mit cu a lu ah a um,\nAsinan mi-â cu thim ah a feh.\nCuti va si khal sehla thil cang mi bangrep cu an zate parah a thleng ti ka hmusuak.\n15 Cutin ka thinlung in, «Mi-â parih thleng vekin,\nKa par khalah a thleng ve,\nCuti asile ka fimsawnnak cun ziang ṭhathnemnak so a neih?» tiah ka ruat.\nCun ka thinlung in,\n«Hi khal hi zianghmanlo men a si,» tiah ka ruat.\n16 Ziangahtile mi-â cīn ringring a si lo vekin mifim khal kumkhuaih cīn ringring a si lo,\nCān ra lai dingah an zaten hngilh ṭheh an si ding.\nZiangvekin so mifimpa a thih?\nMi-â vek thothoin!\n17 Curuangah nun hi ka hua, ziangahtile ni hnuaiih ṭuan a si mi hna cu ka hrangah thinnatnak an si; ziangahtile thil hmuahhmuah hi zianghmanlo men le thli dawi rero men an si.\n18 Cule ni hnuaiih ka rak ṭuan mi hna hmuahhmuah hi ka hua, ziangahtile ka lehhnu ih ra um ding pa hnenah ka tân ta zik si. 19 Cun anih cu mifim maw mi-â a si ding ti zo in a thei? Cucingin ni hnuaiah fim zetin ka rak ṭuansuak mi ṭuanbăngnak ka hna hmuahhmuah cu anih in a uk ding. Cu khal cu zianghmanlo men a si. 20 Curuangah ni hnuaiih hna hmuahhmuah ka rak ṭuan mipawl parah ka bei a dawng riai. 21 Ziangahtile fimnak, theihnak le thiamnak thawi hna a ṭuantu mi pakhat rak um khal sehla ro hrangih ṭuan lo tupa hnenah a ro cu a tan ta thotho ding. Cu khal cu zianghmanlo men le vansiatnak rapthlak a si. 22 Ziangahtile minung in ni hnuaiih a hna le thinlung bāng zetih a ṭuan mi hmuahhmuah ihsin ziangso a ngah? 23 Ziangahtile a nunsung hmuahhmuah tla hi riahsiatumza an si ih, a hnaṭuan tla phurritumza a si; zan rori hmanah a thinlung a cawlhahdam lo. Cu khal cu zianghmanlo men a si.\nThukharnak: Neih tawk ih Lungawi\n24 Minung hrangah ei le in le a hnaṭuannak ih thinlung năwmnak a hmuh hnakih thil ṭha zianghman a um lo. Cumi khal Pathian kut ihsin a si ti ka hmu. 25 Ziangahtile keimah hnakin zo so ei thei ih, zo so năwmnak nei thei? 26 Ziangahtile Pathian in a mithmuhih miṭha hnenah fimnak, theihnak le thinnăwmnak pawl a pe; asinan Pathian hmaika-ih miṭha hnenih a pek theinak dingah misual hnenah khawlkhawm hnaṭuan le lakkhawm hnaṭuan a pe. Himi khal zianghmanlo men le thli dawi men a si.\nZiangkim in Cān an Nei\n1 Thil ziangkim hrangah cān a um,\nVan rāng hnuaiih thuhla tinkim hrangah cān a um:\n2 Suah cān a um ih,\nThih cān a um;\nPhun cān a um ih,\nPhun cia phawi cān a um;\n3 Thah cān a um ih,\nDamter cān a um;\nṬhiahbăl cān a um ih,\nSak cān a um;\n4 Ṭah cān a um ih,\nHnih cān a um;\nLusûn cān a um ih,\nLām cān a um;\n5 Lungtopawl hlăwn cān a um ih,\nLungtopawl sarkhawm cān a um;\nPawmawk cān a um ih,\nPawmawk el cān a um;\n6 Hawl cān a um ih,\nHlohter cān a um;\nRetṭhat cān a um ih,\nHlăwnhloh cān a um;\n7 Thlek cān a um ih,\nṬhit cān a um;\nDaiteih um cān a um ih,\nṬawng cān a um.\n8 Duhdawt cān a um ih,\nHuat cān a um;\nDoawk cān a um ih,\nRemawk cān a um.\nPathian Pek Ṭuanvo\n9 Hnaṭuantu in a ṭuanbăngnak ihsin ziang ṭhathnemnak so a hmuh? 10 Minung fapapawl in a buaipi ding hrangih Pathian in a pek mi ṭuanvo ka hmu zo. 11 Pathian in thil ziangkim a cān teah mawiten a tuah. An thinlung sungah catuan khal a ret, cucingin a tir ihsin a cem tiang Pathian in ziang a tuah ti zohman in an hmu bān lo.\n12 An nunsung ih thinnăwm le thil ṭha tuah hnakih ṭha le, 13 mi kip in an hnaṭuan mi hmuahhmuah parah ei le in le thinnuam ih an um hnakih ṭha an hrangah a um lo ti ka thei, cucu Pathian thilpek a si.\n14 Pathian thil ti mi pauhpauh,\nKumkhua a hmun ding ti ka thei.\nCumi ah zianghman bêt theih a si lo ih,\nCumi ihsin zianghman lâk theih a si lo.\nMinungpawl in amah an ṭih theinak dingah cucu Pathian in a tuah a si.\n15 Cun a um lai mi hi rak um zo mi a si ih,\nRa um lai ding mi khal rak um cia thotho a si;\nCule Pathian in a liam cia zo mi a ngen.\nThuṭhennak cu Pathian Ta\n16 Cuihtlunah ni hnuaiih ka hmuh mi cu:\nThuṭhennak hmun ah,\nSualralnak a um;\nCule dingfelnak hmun ah,\nSualralnak a um.\n17 Ka thinlung in,\n«Pathian in midingfel le\nMisualrál thu a ṭhen ding,\nZiangahtile thuhla tinkim hrangah le hna tinkim hrangah cān a um,»\ntiin ka ruat.\n18 Ka thinlung in, «Minung fapapawlih dinhmun thuhla ah, anmah cu ramsapawl vek an si ti an hmuhawk theinak dingah, Pathian in a hniksak hai,» tiin ka ruat. 19 Ziangahtile minung fapapawl parih thil thleng mi cu ramsapawl par khalah a thleng; thil pakhat an parah a tla: pakhat a thih bangin a dang khal a thi ve. Thungaiten, an zaten thaw pakhat an nei; minung in ramsapawl hnakin cungnunnak a nei cuang lo, ziangahtile thil ziangkim hi zianghmanlo men an si. 20 An zaten hmun pakhat ah an feh: an zaten leivut ihsin an si ih, an zaten leivut thotho ah an kirsal. 21 Minung fapapawlih thlarau cu tlun lamah a kaiso ih, ramsapawlih thlarau cu leilung hnuai lamah a suk ti zo in a thei? 22 Cutin minung cu amai hnaṭuan mi parih lungawiaipuangih a um hnakih ṭha a um lo ti ka hmusuak, ziangahtile cucu ro ih a co mi a si. Ziangahtile amai hnuih thil cang ding hmu dingah amah cu zo in so a hruai thei ding?\n1 Cun ni hnuaiih palbĕtnak hmuahhmuah cu ka ngaihtuahsal:\nCule zoh hnik! Palbĕt mipawlih mitthli khi,\nAnnih cun hnemtu an nei lo.\nAnmah palbĕttupawl lamah cun huham a um,\nAsinan annih cun hnemtu an nei lo.\n2 Curuangah nungdam lai minungpawl hnakin mithipawl,\nA rak thi cia zo pawl cu ka fak sawn.\n3 Cuticingkhalin, cute pahnih hnakin rak sêm lo lawlaw mi,\nNi hnuaiih thil ṭhalo tuah mi hmu lo tu a ṭhasawn.\nZianghmanlo men Ṭanghmasialnak\n4 Cuihtlunah, milaiih ṭuan retheihnak hmuahhmuah le ṭuanthiamnak tinkim hi a innhnen elnak ruangah a si ti ka hmu. Himi khal hi zianghmanlo men le thli dawi men a si.\n5 Mi-â cun a kut a băwm men ih,\nAmai titsa a eirál ṭheh.\n6 Ṭuan retheihnak le thli dawinak thawi kut huam hnih thil neih hnakin,\nHahdamteih kut huam khat neih a ṭhasawn.\n7 Cun ni hnuaiah zianghmanlo men ka hmusal:\n8 Mi pakhat, hawipi nei lo a um,\nAnih cun fapa siseh, unaupa khal siseh a nei lo.\nCucingin a hna bangthlakpawl hmuahhmuah cu cem ti a nei lo ih,\nA mit cu lennak ah a di a riam fawn lo.\nAsinan, «Mai hrangih nunnăwmnak hloh ko in zawih hrangah ka ṭuan rethei?» tiah a ti dah lo.\nHimi khal zianghmanlo men le har fualfo ih ṭuan zăwnzaih men a si.\n9 Pakhat hnakin pahnih a ṭhadeuh,\nZiangruangahtile an hna bangthlak hrangah lawmman ṭha an nei.\n10 Ziangahtile pakhat a tlûk asile, pakhat in a hawipi a kaitho ding.\nAsinan mi a tlûk tikih mah te lawngih um cu a hmakhua a pit a si,\nZiangahtile amah kaithotu ding zohman a nei lo.\n11 Cuihtlunah, mi pahnih an ittlang asile, an hlum ding;\nAsinan ziangtin mi pakhat cu amah te lawng a hlum thei ding?\n12 Mi pakhat cu mi dang in neh thei khal sehla, mi pahnih cun amah cu an rak do thei ding.\nCule zung thum thlak hrihrual cu áwlten a cat lo.\nHminthannak a Cuai\n13 Thurawnpek duh nawn lo siangpahrang tar le â hnakin,\nMino mifarah fim a ṭhasawn.\n14 Ziangahtile a uk mi ram sungah farahin sêm khal sehla,\nSiangpahrang si dingin thawng sung ihsin a suak a si.\n15 Ni hnuaiih minung veivâkpawl hmuahhmuah ka hmu,\nSiangpahrang aiawhih dingtu ding mino thawn.\n16 Siangpahrang ih tuah mi paih uk mi mipi hmuahhmuah cu cem ti an nei lo;\nCucingin neta ih rapawl cu a parah lungawiaipuangin an um cuang lo ding.\nThungaiten, hi khal hi zianghmanlo men le thli dawi men thotho a si.\nPathian Ṭihzah awla, Na Thutiamkam Tisuak Aw\n1 Pathian inn ih na feh tikah na ke kilṭha aw; cun mi-âpawlih raithawinak va pek hnakin ngaithla dingin naih sawn aw, ziangahtile thil ṭhalo an tuah ti an thei lo.\n2 Na kâ manhlap hlah seh,\nCule Pathian hmaiah na thinlung cun zamrang tukin ziangkhal ṭawngsuak hlah seh.\nZiangahtile Pathian cu van ah a um ih, nang cu leilung parah na um;\nCuruangah na ṭawngkam mál seh.\n3 Ziangahtile căngvaih tamnak ihsin mang a ra ih,\nMi-â aw cu a ṭawngkam tamnak ihsin theih a si.\n4 Pathian hnenih thu na tiam tikah, cumi tisuak dingin muangcâng hlah;\nZiangahtile anih cu mi-âpawl parah lunghmuinak a nei lo.\nThu na rak tiam mi cu tisuak aw.\n5 Thutiam si ih tisuak lo hnakin, thutiam lo lawlaw a ṭhasawn.\n6 Na kâ in na taksa sualter hlah sehla, cumi cu a palh a si tiah Pathian thuphurtu hmaiah ti hlah. Ziangruangah so na awthâwm ah Pathian a thinheng in, na kut ih ṭuan mi cu a tisiat ding? 7 Ziangahtile mang tamnak le ṭawngkam tampi umnak khal zianghmanlo men a si. Cuhnakin Pathian ṭih sawn aw.\nNgahnak le Upatnak khal Zianghmanlo Men\n8 Ramṭhen sungah mifarah palbĕtnak le diknak le dingfelnak merhkawinak rapthlak na hmuh asile, cumi thu ah na mangbang hlah; ziangahtile bawi pakhat cu amah hnakih sâng bawi in a zoh ringring ih, an tlunah a sângsin mi bawipawl an um.\n9 Cuihtlunah leiramih hlawknak cu mi hmuahhmuah hrangah a si; siangpahrang rori hman leiram in a câwm ve.\n10 Sumpai a duhtu cu sumpai in a di a riam dah lo ding;\nNeihnunnak a duhtu khal a sum lakluh mi in a di a riam dah lo ding.\nHimi khal hi zianghmanlo men a si.\n11 Thilri a punzai tikah, a eitu an pungzai ve.\nCule a neitupawl in mit ih zoh men ti siarlo ziang hlawknak so an neih?\n12 Hnaṭuantu cu a ei tam ah simaw, a ei mal ah simaw, a ihhmuh a thaw;\nAsinan milianih neih tamnak cun amah cu itthat lo ko a tuah ding.\n13 Ni hnuaiih thil ṭhalo zet pakhat ka hmuh mi cu:\nLennak in a neitu hrangah tuahmawhawknak ding a khâwl.\n14 Asinan cuih lennak cu vansiatnak ruangin an hlorál,\nFapa a hrin tikah, a kut ah zianghman a um lo.\n15 A nuih sūl ihsin a suah vekin, taklawngin a kirsal ding,\nA rat lam vekin a tlungsal ding;\nCule a kut ih a ken thei mi a ṭuanbăngnak ihta zianghman a keng lo ding.\n16 Cule himi khal hi vansiatnak a si:\nA rat lam vek rori in, a tlunsal ding hi.\nCule thli ngah dingih ṭuanbāngtu in ziang hlawknak so a neih?\n17 A nunsung hmuahhmuah khal thim lakah a ei ih,\nAnih cun riahsiatnak, natnak le thinhengnak tam zet a nei.\n18 Ka rak hmuh mi cu hihi a si: Ei le in in le ni hnuaiih Pathian ih a pek mi a damsung hmuahhmuah, ṭuanbăngnak thawi a ṭuansuah mi thil ih a năwmawk hi a ṭha ih a awm a si, ziangahtile cumi cu ro ih a co mi a si. 19 Pathian in lennak le neihnunnak a rak pek mi mi tin hnenah, cumi ei theinak, a ro cohlan theinak le a ṭuanbăngnak ih lungawiaipuan theinak a pe, cumi cu Pathian thilpek a si. 20 Ziangahtile a damsung cānpawl tla hi a ruat tuk lem lo ding, ziangruangahtile Pathian in amah cu a thinnăwmnak thawn ṭulbuai zet ko a tuah.\nZianghmanlo men Lennak\n1 Ni hnuaiih ka rak hmuh mi thil ṭhalo a um, cule cumi cu minung lakih thil um tlangpi a si: 2 amai hrangih a duhthusam mipawl hmuahhmuah tlasam lo ko Pathian in minung hnenah lennak, neihnunnak le upatnak a rak pe; sikhalsehla Pathian in cumi ei theinak cu amah a pe lo, ram dang mi in a eisak thluh sawn. Himi hi zianghmanlo men a si ih, vansiatnak nasatak a si.\n3 Mi pakhat in fāte 100 nei in, kum tampi nungin, cutin a damsung kumpawl cu tam zet hmansehla, a nunnak cu thil ṭha in a diriam cuang loin, phumtu hman nei lo pa cu, anih hnakin thi cia ih suak naute a ṭhasawn tiah ka ti. 4 Ziangahtile anih cu sullam nei loin a ra suak ih, thim lakah a feh, cule a hmin cu thim in a khuh ṭheh. 5 Anih cun ni hmu loin, zianghman thei lo khal sehla, cu pa hnakin cawlhhahdamnak tamsawn a nei. 6 Anih cu kum 2000 a nun hmanah, ṭhatnak a hmu cuang si lo. Thil hmuahhmuah hi hmun pakhat ah an feh thluh a si lo maw?\n7 Milai hnaṭuan mi hmuahhmuah cu a kâ hrangah a si,\nCuticingkhalin a di a riam cuang lo.\n8 Ziangahtile mifim in teh mi-â hnakin vanneihnak ziang a nei cuang?\nA nung mi hmaiih fehdān ding thei mifarahpa in ziang a nei?\n9 Duhthusam vâkvai hnakin mit ih hmuh a ṭhasawn.\nCumi khal zianghmanlo men le thli dawi men a si.\n10 Thil um mi pauhpauh hi hmin sak cia an si,\nMilai khal hi ziang a si ti theih a si;\nZiangahtile anih cun amah hnakih caksawn a do thei lo.\n11 Zianghmanlo men pungzaitertu thil tampi an um ruangah,\nMinung hrangah ṭhathnemnak ziangso a um?\n12 Ziangahtile thlahlim vekih rál zianghmanlo a damsung ni tawite ah hin, milai hrangih ṭha zo in so a thei ding? Amai hnuah ni hnuaiah ziang a cang ding ti a hnenah zo in so a sim thei?\n1 Hriak mankhung hnakin hmin ṭhat a ṭhasawn,\nCule suah ni hnakin thih ni;\n2 Puai inn ih feh hnakin lusûn inn ih feh a ṭhasawn,\nZiangahtile cucu mi hmuahhmuah ih cemnetnak a si;\nCule a nungpawl in cumi cu thinlung ah an ret ding.\n3 Hnih hnakin riahsiat a ṭhasawn,\nZiangahtile riahsia mithmai in thinlung a tuahṭha.\n4 Mifimpawlih thinlung cu lusûn inn ah a um,\nAsinan mi-âpawlih thinlung lawngte hlimnak inn ah a um.\n5 Mi-âpawlih hla sak theih hnakin,\nMifim kawknak ngai a ṭhasawn.\n6 Ziangahtile mi-â hnih cu bel hnuaiih hling kāngpuak awn bangtuk a si.\nHi khal hi zianghmanlo men a si.\n7 Thungaiten palbĕtnak in mifim kha â vekin a langter,\nCule nawhthuh in thinlung a siatsuah.\n8 Thil cemnetnak hi a thăwknak hnakin a ṭhasawn;\nPuarthaunak lungthin hnakin, thinsau a ṭhasawn.\n9 Thinheng lohli dingin na lungthin manhlap hlah,\nZiangahtile thinhennak cu mi-âpawlih ṭāng ah a câm.\n10 «Ziangruangah tulai hnakin hlanlai a ṭhatsawn?» tiah ti hlah.\nZiangahtile hivek thusuh cu fimnak a si lo.\n11 Fimnak cu ro tlukin a ṭha,\nCule ni hmungahtupawl hrangah cun hlawknak a si.\n12 Ziangahtile paisa cu akilhimawknak a si bangin,\nFimnak cu kilhimawknak a si ve;\nAsinan theihnakih hlawkzia cu ziang a si ti le fimnak cun amah neitupawl hnenah nunnak a pe.\n13 Pathian thil ti ngaihtuah hnik;\nZiangahtile ngawi ko a rak tuah mi cu zo in a dĭngter thei ding?\n14 Hlawhtlin ni ah lungawiaipuangin um aw,\nAsinan harsatmangbang ni ah khuaruat aw:\nThungaiten minung in amai hnuih thil thleng ding mi zianghman hmusuak lo dingin,\nPathian in a dang a rak remruah vekin pakhat khal a rak remruat.\n7:12a kilhimawknak: A ṭawng hrampi ah, «thlahlim,» ti a si ih, kilhimtu thlahlim a hmuhsak.\n15 Ka dam lai ni zianghmanlo men sungah thil ziangkim ka rak hmu:\nMidik amai dingfelnak ih hlorál a um,\nCule misualrál amai sualralnak ih dam rei a um.\n16 Luarkai tukin dingfel hlah awla,\nLuarkai tukin fim fawn hlah:\nZiangahso nangmah le nangmah na tisiatawk ding?\n17 Luarkai tukin sualrál hlah awla,\nLuarkai tukin â fawn hlah:\nZiangah na cān kim hlanih na thih ding?\n18 Himi na kaihngah cu a ṭha,\nCule a dang ihsin na kut ṭhawn fawn hlah;\nZiangahtile Pathian ṭihtu cun cupawl hmuahhmuah ihsin a tlânsuak ding.\n19 Khawpi sungih uktu pahra pawl hnakin,\nFimnak in mifim a caktersawn.\n20 Ziangahtile leilung tlunah thil ṭha tuah ih,\nSual tuah lo midik an um lo.\n21 Cun mi ih an sim mi pauhpauh ah na thinlung pe tuk hlah,\nCuti a si ahcun, na siahhlawh ih a lo camsiat na thei pang ding.\n22 Ziangahtile nangmah hman in vei tampi mi dang na rak camsiat ve ti,\nNangmai thinlung in a thei.\n23 Hipawl hmuahhmuah hi fimnak in ka hniksak thluh zo.\n«Ka fim ding,» tiah ka rak ti;\nAsinan cumi cu ka hnen ihsin a rak hla tuk lai.\n24 A hla zet lai mi le a thûk zet mi cu,\nZo in so a hmusuak thei ding?\n25 Mi-â-ih sualralnak, mawlhnak le atnak tiang thei dingin,\nFimnak le thilumzia thei ding le zăwihliah ding le hawlsuak dingin ka thinlung ka hmang.\n26 Cule a thinlung tháng le sûr vek, a kut ih cikcin um nunau cu thihnak hnakin tampi in a khâsawn ti ka hmusuak.\nPathian lunghmuitertu cu, cu nuih hnen ihsin a tlânsuak ding,\nAsinan misual cu, cu nu in a awkngah ding.\n27 «Ngai hnik, hihi ka hmuhsuah mi a si,» tiah Thusimtu in a ti,\n«A săn hmusuak dingin thil pakhat parah a dang ka bêt vivo.\n28 Cucu ka thinlung in a hawl rero,\nAsinan ka hmu thei lo:\nMipa 1000 lakah pakhat ka hmusuak,\nAsinan hi nunaupawl hmuahhmuah lakah pakhat hman ka hmu lo.\n29 Thungaiten, hi lawng hi ka rak hmu:\nPathian in milai cu felin a tuah,\nAsinan khawkhannak tampi an rak ruat zo,» tiah a ti.\nThuneitupawlih Thu Lung Aw\n1 Mifim bangtuk cu zo a si?\nCule thil hrilhfiahnak teh zo in so a thei?\nMilai fimnak cun amai mithmai a panter ih,\nA mithmai tirémrém khal a danglam.\n2 «Pathian hnenih na thukam mi ruangah siangpahrang thupek thlun aw. 3 A hmaika ihsin suak dingin manhlap hlah. Thil ṭhalo hrangah ṭanhmunkhuar hlah, ziangahtile anih cun a lunghmui zawng pauhpauh a tuah,» tiah ka ti.\n4 Siangpahrang ṭawngkam ah huham a um;\nCule a hnenah, «Ziang na tuah?» tiah zo in a ti ngam ding.\n5 A thupek thluntu cu buainak zianghman a táwng lo ding;\nCule mifim thinlung cun cān le thuṭhennak a ṭhenfel thiam,\n6 Minung vansiatnak cu nasazetin pungzai hmansehla,\nZiangkim hrangah cān le thuṭhennak a um.\n7 Ziangahtile anih in ziang a cang ding ti a thei lo;\nCule zo in a hnenah cumi cu ziang tikah a cang ding ti a sim thei?\n8 Zohman in thlarau kaitāng dingin huham a nei lo,\nCule thih nikhua ah zohman in huham a nei lo.\nDoawk laiah cawlh a um lo,\nSualrál zetih nungtupawl cu sualralnak in a hum lo ding.\n9 Hi hmuahhmuah hi ka rak hmu ih, ni hnuaiih ṭuan mi pauhpauh lamah ka thinlung ka hmang: mi pakhat in amai tuahmawhawknak dingah mi dang a uk cān a um a si.\nMi hmuahhmuah parah Thihnak a Thleng\n10 Cun hmun thianghlim ih lut le suak ṭheu misualrálpawl an phum ka hmu; annihpawl cu cuvek an rak tuahnak khua ah hngilh an si. Cu khal zianghmanlo men a si. 11 Ziangruangahtile thil ṭhalo tuahnak parah zamrang zetih hremnak tuahsuak a si lo ruangah, minung fapapawlih thinlung cu thil ṭhalo tuah dingin a khat. 12 Misual cun vei 100 lai thil ṭhalo tuah cingin a nunkhua sau hmansehla, Pathian ṭihzahtu, amah ṭihzahtupawl cu an lam a tluang ding. 13 Asinan misualrál cu a lam a tluang lo ding ih, thlahlim vek a si mi a san khal a sau lo ding, ziangruangahtile Pathian a ṭihzah lo.\n14 Leilung tlunih thil cang mi zianghmanlo men a um, midik in misualpawlih tawn ding mawi an tawng; misualrálpawl in midik ih tawn ding mawi an táwng fawn. Hi khal hi zianghmanlo men a si tiah ka ti.\n15 Cun năwmnak cu ka fak, ziangruangahtile minung in ni hnuaiah ei le in le năwmawk hnakih ṭha zianghman a nei lo, ziangahtile ni hnuaiah Pathian ih a pek mi a damsung hmuahhmuah a ṭuanbăngnak ah cuih năwmnak cu a hnenah a um ringring ding.\n16 Fimnak thei dingin le leilung tlunih tuah mi hnaṭuan hmu dingin ka thinlung ka hman tikah (mi pakhat cu sun le zan it loin a um ko nân), 17 Pathian thil ti hmuahhmuah, ni hnuaiih thil ti mi cu milai in a hmusuak thei lo ti ka hmu. Ziangahtile minung cun cumi hmusuak dingin ṭuanbāng khal sehla, a hmusuak cuang lo ding; cuihtlunah mifim in cumi cu thei dingin ṭanla khal sehla, a hmusuak thei lo ding.\n1 Ziangahtile midingfel le mifim le an hnaṭuanpawl zaten Pathian kut sungih um a si ti ka thăn theinak dingah hipawl hmuahhmuah cu ka thinlung in ka rak ngaihtuah. Milai in an hmaiah duhdawtnak maw huatnak so um ding ti an thei lo. 2 Thil hmuahhmuah hi mi hmuahhmuah hnenah bangrepin a thleng:\nMidingfel le misualrál,\nMiṭha, mithiang le thianglo,\nRaithawi le thawi lo hnenah thil pakhat a thleng.\nMiṭha parih a si bangin, misual par khalah a si ve;\nSesămtu parih a si bangin, sesăm ṭihtu par khalah a si ve.\n3 Himi hi ni hnuaiih tuah mi hmuahhmuah ih thil ṭhalo cu a si: mi hmuahhmuah parah thil pakhat a thleng. Thungaiten minung fapapawlih thinlung cu ṭhatlonak in a khat. An dam laiah an thinlung cu atnak a um ih, cuihhnu ah mithipawl hnenah an feh. 4 Asinan a nungdam mipawl hmuahhmuah lakih tel ve hrangah cun ruahsannak a um, ziangahtile a thi mi kiosa hnakin a nung mi uico a ṭhasawn.\n5 Ziangahtile a nungdam mipawl in an thi leh ding ti an thei;\nAsinan mithi cun zianghman an thei lo ih,\nLawmman khal an nei nawn lo,\nZiangahtile an hmin cu hngilh an si.\n6 An mi duhdawtnak, an mi huatnak le an mi iksiknak pawl tla atu ah cun an hlorál zo;\nAnnih cu ni hnuaiah ziang thil hmanah telnak an nei nawn lo ding.\n7 Feh awla, lungawiaipuangten na rawl ei aw,\nCule thinnuamten na sabitzu in aw;\nZiangahtile Pathian in na hnaṭuanpawl a lo cohlansak zo.\n8 Na sinfen var ringring sehla,\nNa lu in hriak tlasam dah hlah seh.\n9 Ni hnuaiih a lo pek mi zianghmanlo men na damsung hmuahhmuah ah na duh mi nupi thawn alungawiaipuangin um aw, zianghmanlo men na damsung hmuahhmuah in; ziangahtile cumi cu damsung le ni hnuaiih na ṭuansuah mi na ṭuanbăngnak ih na covo a si.\n9:9a lungawiaipuangin um aw: A ṭawng hrampi ah cun, «hmu» ti a si.\n10 Ziangkhal na kut ih ṭuan ding a hmuh mi cu, na tha neih tawp suahin ṭuan aw; ziangahtile na fehnak ding Sheol ah hnaṭuan siseh, khawruahnak siseh, theihnak siseh, fimnak siseh a um nawn lo.\n11 Ni hnuaiah hipawl tla hi ka hmusal:\nTlan cak ruangah nehnak co a si lo,\nCahnak ruangah ral nehnak co a si fawn lo,\nFim ruangah rawl ngah a si fawn lo,\nTheihthiamnak nei mipawl in lennak an nei cuang lo ih,\nThilthiam ruangah duhsaknak co a si cuang fawn lo;\nAsinan mi hmuahhmuah hnenah cān le remcānnak a thleng a si.\n12 Ziangahtile milai in amai cān a thei lo:\nSûr ih awh ngapawl vek le,\nThang ih awh vâtepawl vekin,\nMinung fapapawl cu rinlopiin an parih cān ṭhalo a tlak tikah, anmah a awk a si.\n13 Ni hnuaiah hih fimnak khal hi ka rak hmu ih, cucu ka hrangah a ropi zet a bang: 14 minung málte lawng umnak khawte pakhat a rak um; cule siangpahrang ropi a ra ih, cuih khua cu a kulhkhŭm, cun a kimvelah tháng maksak zetzet a kam. 15 Cule cuih khaw sungah mifarah mifim pakhat a um, cule cu pa cun a fimnak in cuih khua cu a runsuak. Cucingin cuih mifarahpa cu zohman in an mang lo.\n16 Cun kei in:\n«Fimnak cu cahnak hnakin a ṭhasawn.\nSikhalsehla mifarahpaih fimnak cu ziang hmanih siar a si lo ih,\nA ṭawngkampawl cu ngaithlaksak an si lo.\n17 Mifim ṭawngkampawl, dimtei ṭawng mi cu, mi-âpawl uktu au mi hnakin a ṭhasawn.\n18 Fimnak cu raldonak hriamhreipawl hnakin a ṭhasawn;\nAsinan misual pakhat in thil ṭha tampi a siatsuah,»\nAtnak Thuhla ih Fimkhur\n1 Thothe thi in rimhmui hmangtuih hnih mi hriak a namseter ih,\nCumi in rimhmui thâwl khat rimse ko a tuah;\nCuvekin atnak málte in fimnak le upatnak neitu a umter.\n2 Mifim thinlung cu a kut vawrh lamah a um,\nAsinan mi-â thinlung cu a keh lamah a um.\n3 Mi-â cu lamzin parih a feh rero lai hmanah,\nFimnak a tlasam ih,\nMi kip hnenah mi-â a sizia a langter.\n4 Uktu na parih a thin a heng asile,\nNa dinhmun suahsan hlah;\nZiangahtile daiteih umnak cun hmuhsualnak nasatak a daiter.\n5 Ni hnuaiih thil ṭhalo ka rak hmuh mi a um,\nCumi cu uktu ih tisual mi a si:\n6 Milian hmun niam ih a to laiah,\nMi-â cu hmun zahum ih toter a si.\n7 Rángpawl parah siahhlawhpawl le,\nSiahhlawhpawl bangtukin tlangsuakupapawl lei parih an feh ka hmu.\n8 Khur laitu cu cuih khur sungah a tla ding,\nCule zokhal hruang băltu cu rul in a cuk ding.\n9 Lungtopawl laisuaktu cu cuih lungtopawl in an tuahmawh ding,\nCule zanthing cêktu cu cuih zanthing in a tuahmawh ding.\n10 Hreitlung a bīl ih,\nA tâthriam lo asile,\nA thazang tamdeuh a hman a ṭul.\nAsinan fimnak cun nehnak a thlĕn.\n11 Aizēl a si hlanih rul in mi a cuk asile,\naAizēlthiampa khal a ṭhahnem cuang lo.\n12 Mifim ṭawngkampawl cu a thlum,\nAsinan mi-â hmur cun amah le amah a siatsuahaw ding.\n13 A kamsuak ṭawngkampawl cu atnak in a thăwk ih,\nA ṭawng cemnak cu atnak ṭhalo a si.\n14 Mi-â cun ṭawngkampawl khal a karhzaiter.\nZohman in ziang a cang ding ti an thei lo;\nAmai hnuah ziang a um ding ti zo in so amah sim thei ding?\n15 Mi-âpawlih hnaṭuan cun anmah a cauter,\nZiangahtile ziangtin khawpi feh ding ti hman an thei lo!\n16 Nauhak siangpahrang ṭuannak le\nNa tlangsuakupapawl zing ih ruai an ṭhehnak, Maw leiram, na hmakhua a pit!\n17 Mizahumpawlih fapa in siangpahrang a ṭuannak le,\nRitnak hrangah si loin cahnak hrangih,\nNa tlangsuakupapawl in a cān teih ruai an ṭhehnak, Maw leiram, hualvanṭha na si!\n18 Zangzēlnak ruangah innpi a măwt,\nCule kut zetnak ruangah inn a zŭn.\n19 Puai cu năwmnak duhpawl hrangih tuah a si ih,\nSabitzu in hlipárnak a thlĕn;\nPaisa cun thil ziangkim a tifel.\n20 Na thinlung sung men hmanin siangpahrang camse hlah;\nNa ihnak pindan sung hmanin, milian camse hlah;\nZiangahtile tlun zuang vâte in na aw a thiar ding ih,\nTlun zuang vâte in cuih thuhla cu a rel ding.\n10:11a Aizēlthiampa: A ṭawng hrampi ah cun, «ṭawngthiam» ti a si.\nTaimak a Thupitzia\n1 Ti parah na sang paih aw,\nZiangahtile cumi cu ni tampi hnuah na hmu leh ding.\n2 Mi pasarih hnenah covo pe aw, cule pariat hnen khalah,\nZiangahtile leitlun ah ziang vek vansiatnak a um leh ding ti na thei lo.\n3 Khawdurpawl cu ruahti thawi a khah asile,\nAnmah ten leilung parah an kawlawngawter;\nCule sak lam lole thlang lamih thingkung a tlûk asile,\nThingkung cu a tlûknak hmun ah, a lum ta ding.\n4 Thli thlirtu cun thlaici a tuh lo ding ih,\nKhawdur ngaihventu cun fâng a at lo ding.\n5 Thli lamzin asilole naupainuih sūl sungah ziangtin ruhpawl an ṭhang ti na theih lo vekin,\nZiangkim tuahtu Pathian hnaṭuanpawl na thei lo.\n6 Zing lamah na thlaici tuh awla,\nSîm lamah na kut sūp hlah;\nZiangahtile khui mi a hlawhtling ding ti na thei lo,\nHimi maw, khimi sawn,\nAsilole an pahnih in bangrepin an ṭha ding ti si maw.\n7 Thungaiten tleu cu a duhum ih,\nMit hrangah ni hmuh cu a ṭha.\n8 Asinan mi pakhat kum tampi nungin,\nCuih sung hmuahhmuah lungawiaipuangih a um khalle,\nThimnak nipawl cîng ringring seh,\nZiangahtile cuih nipawl cu an tam leh zik si.\nThil ra thleng lai ding mi hmuahhmuah hi zianghmanlo men an si.\nNo laiah Pathian Hawl Aw\n9 Tlangval, na no lai cān ah, lungawiaipuangin um awla,\nNa no lai cān ah na thinlung nuam seh.\nNa thinlung ih duhnaknak ah le na mithmuhnaknak ah feh aw;\nAsinan hih thil hmuahhmuah ruangah Pathian in thuṭhennak ah a lo hruai ding ti thei aw.\n10 Curuangah na thinlung ihsin riahsiatnak ṭhawnhlo awla,\nNa taksa ihsin thil ṭhalo hlăwn aw,\nZiangahtile nauhak lai le no lai pawl cu zianghmanlo men an si.\n1 Na no lai cān ah a lo Sersiamtu máng aw,\nHarsat cān a thlen hlan le,\n«Hi kumpawl ah năwmnak zianghman ka nei lo,» tiih na ti ding kum a naih hlanah.\n2 Ni le tleu,\nThlapi le arsipawl,\nAn thim thluh hlan le,\nRuah surngah hnuih khawdur an kirsal hlan;\n3 Inn kiltupawl ṭhia rero in le,\nMicakpawl kûnih an um tik ni ah;\nThil rialtupawl an mal ruangih an cawlh le,\nTukvirh ihsin khawcuantu hmufiang lo deuhdeuh ih an um tikah;\n4 Kăwtthler ah sângkapawl khar le,\nThil rial awn a dēm tikah;\nVâte aiawn ruangih mi a ṭhang le,\nAwnmawi fanupawl hmuahhmuah dimter an si tikah;\n5 Cuihhleiah annih in hmun sâng le,\nLamzin ih thil ṭihnungpawl an ṭih;\nAlmond thing a par tikah,\nKharbawk cu phurrit a si ih,\nCâkhiarnak a reh.\nZiangahtile milai cu a kumkhaw inn ah a feh ih,\nLusûnpawl cu kăwtthler ah an tawivâk.\n6 Ngun hri phawih a si hlan,\nSui khengkûm khuai a si hlan,\nCirh hmun ah tibel khuai a si hlan,\nTihna ih lêngke khuai a si hlanah,\nA lo Sersiamtu máng aw.\n7 Cun leivut cu leilung ah amah kēlin a kirsal ding ih,\nThlarau cu a petu Pathian hnenah a kirsal ding.\n8 Thusimtu cun, «Zianghmanlo men, zianghmanlo men,\nThil ziangkim hi zianghmanlo men an si,» tiah a ti.\n9 Cuihtlunah Thusimtu a fim ruangah, mipi hnenah theihnak a zirh; a si rori, anih in a ruat ih a hawlsuak, cule thufim tampi a rĕmkhawm. 10 Thusimtu cun pawmtlak thupawl hmusuak dingin a hawl; cule ngan ih um thutak thupawl cu an dik.\n11 Mifim ṭawngkampawl cu ran khalhnak fungzúm vek le mithiamsangpawlih ṭawngkampawl cu tlawngkhen dirhsuak vek, Tuukhāl pakhat ih pek mi an si. 12 Cule cuihtlunah, ka fapa, hi ṭawngkampawl in nun lo sim seh. Cazual tampi ngan hi cem ti a um lo ih, tam tuk zir cu taksa hrangah cauhnak a si.\n13 Thil hmuahhmuah kharnak hi ngai hnik uhsi:\nPathian ṭihzah awla, a thupekpawl thlun aw,\nZiangahtile milai mawhphurh cu hi lawng hi a si.\n14 Ziangahtile ṭuan mi tinkim,\nA ṭha siseh, a sia siseh,\nThuthup tinkim tel thluhin,\nPathian in thuṭhennak ah a thlĕn ding a si.


Daihrial Caan - Chinland Today Media\nFebruary 27, 2009 5:38 am·0 comments\nSiar: Saam 23:1-3 Marka 6:30-32\n“….Nan do awknak cu baang thlang uh, Keimah hi Pathian ka si kha thei uh….” – Saam 46:10\nKumkhat Sung Baibal:– Mipum. 17-18 – Marka 6:30-56\nKa rual nu Mary in a pa thawn ngaisio ih tikcu an hmanlai caan, man neizet ih a ruah thu i sim. Ngasio paihtu ka si lemlo ih ziangruangah a nuam aw ti ka thei duh ih ka suh tikah, “Ka pa thawn um tlang ka duh,” tiah a ti. “Nga sio phah in thu nan rel maw?” tiah ka sut saal. Anih in, “A si lo, kan ttong lemlo, nga kan sio men,” tiah i let.\nThurel tlangnak si loin umtlangnak sawn a si. Ttongnak ah tikcu ziangzat kan hmang ti na ruat dah maw? “Daite’n Pathian thawn um” timi hi thlacamnak in caan hman a si maw, Daite’n um menmen a si?\nPathian in, “Daite’n um uhla, Keimah hi Pathian ka si kha thei uh” (Saam 46:10) tiah a ti. Jesuh in A dungthluntu pawl an man lotuk ih rawl einak tikcu hman an neih lo kha a hmuh tikah, “Kan feh pei ih kanmah lawng daite’n kan um theinak hmun ah va um uhsi! Cule malte tal nan cawl thiam ding” (Marka 6:31) tiah a ti. Nunnak ih in hnaihnoktu kan taanta asile nuam te’n kan cawl thei dingih Pathian kan ruat thei saal ding a si.\nPathian thawn mah lawng daite’n umnak tikcu caan (Quiet times) laak hi na nun daan (life style) si dingah na tuah maw? Na thlarau thazaang Amah in tlungter saal ding na duh maw? (Saam 23:1-3). Daite’n um ding daan lo zirh seh. Jesuh ih, “Ka hnenah ra hrih awla, ra cawl hrih aw,” tiih a lo sawmnak aw ngai aw.\nPathian thawn daite’n um tlang caan,\nMahte lawng thlacamnak in;\nKan thlarau a cakter dingih thazaang a tlungter saal ding,\nIn fingkhawinak theithiam ding in bawm.\nPathian thawn diate’n um tlangnak in,\nhmailam a ttul caan ih hman ding huham a khawl.


DKBA pawl Nih SAC Ralhrang Bawi Pakhat An Thah Ning Cu A Fak Bak – Chintanbo\nDKBA pawl Nih SAC Ralhrang Bawi Pakhat An Thah Ning Cu A Fak Bak\nOctober 6, 2021 admin CHINNEWS 0\nKaren ramkulh, Kawkareik khawpi kiang i Asia lampi kiangah October 1 zinglei nazi 9 hrawngah nichuah-thlanglam (Southeast Division) i ralbawi (Commander) General Ko Ko Maung i khualtlawnnak ah DKBA pawl nih an kah i Lieutenant Colonel Kyaw Swa Myo cu celak in a thuk i a thi, tiah theih a si.\nKaren ramkulh, Kawkareik ih hmunkhuar no. 12 ralkap bu hotu G-1 Lieutenant Colonel Kyaw Swa Myo cu October 1 ni ah DKBA pawl i hriamhma paihnak ruangah a phu zawn ah an ngah i sizung dangdang ah tuamhlawm rero a si laiah October 5 ah a thi, tiah theih a si.\nHi kahawknak ahhin DKBA pawl in SAC ralhrang captain pakhat tel in mi 4 a hmun ah an kap that. October 5 ah Lieutenant Colonel Kyaw Swa Myo a thi bet ih an zaten mi 5 an thi, tinak a si.\nTufang ahhin Kawkareik hrawngah SAC ralhrang le tlangpar hreihriam kai pawl doawknak a sosang zet, tiah theih a si.\nThantlang CDF kut in a thi mi Va Bie Lu kongah Mara mi lunghring in an um.Sabawmpi khuami ThanTlang (Mye Sa Zin) rian a rak ttuan mi Pu Va Bie Lu, fa (5) a ngeih mi,\nNan Pung Ning He Kan I Kalh Ah Cun Kan That Uh – CDF\nUico pate MAH bantuk menmen maw kan si ve or democracy a muru ‘freedom of speech’ tanpitu dah kan si?


Soisel Bo - Chinland Today Media\nApril 12, 2017 11:32 pm·0 comments\nKan dunglam kum 500 lai ih a rak nung mi, Italian miphun Michaelangelo cu tuini tiang ah zuksuaithiam le lemserthiam ropi bik pakhat tiah leitlun in a ruat mi a si. A ser mi milem pawl, a suai mi zuk pawl cu dollar million tel man an si. Mangbangza ih a mawi mi a suaizuk (painting) pawl cu Vatican City ih St. Peter Biakinn phar parah hmuh theih an si ih, cipciar maksak ih a ceibawi mi milem pawl khal Biakinn kiangkap ah an um.\nCumi kutsuak pawl cun a hmutu pohpoh ih thinlung ah “Soisel Bo” timi ttongkam an langter ttheu.\nZiangruangah cutluk in a ropi? Ziangruangah a hmin a thang?\nNi khat cu Michaelangelo in amai’ inn ih milem pakhat a ser rero lai ah a rualpi pakhat a ra leng. An titi hnu ah a rualpi cu a tlung sal. Zarh khat a rei hnu ah a rualpi cu a ra leng sal. Michaelangelo cun a milem ser mi cu theih tham khop in a rak ttheh hrih lo. Curuangah a rualpi cun, “Ziangruangah himi milem ser hi na awh rei?” tiah a sut.\nMichaelangelo cun, “A hmelfang hi ka rem rero. A mithmai a rin ttungtti deuh ih ka rem. A ban khal ah a tit an tam deuh ih ka tthum. A ban le a mithmai mil aw ding ih ka tuakton ruangah ka rei,” tiah a sim.\nCutikah a rualpi cun, “Aw, curuangah maw? Cuvek cu thil tenau an si ual. Mipi in an hmuh ngah cuang hmel lo,” a ti.\nAsinan Michaelangelo cun, “Nannih hrang ahcun thil tenau an si ko. Asinan cui’ thil tenau ka ngaihsak lo ahcun a tlamtling mi thil ka ngah thei lo ding. A tlamtling mi ngah kan duh ahcun a tenau ti men ih tanta a ngah lo,” tiah a sim sal.\nZuksuaithiam le lemserthiam Michaelangelo in kan dunglam kum 500 hrawngih a rak sim mi ttongkam hi tuini tiangah a dik lai. Hlawhtlin na duh maw? Na duh ahcun na tuah mi thil ah “a tenau pam” ti ih thlahdah mi nei aw hlah. Thil tenau na ngaihsak lo ahcun mi hlawhtling na si thei lo ding.\nCredit: Bamaw Thein Pe ih “A Thay A Phway.”


Myanmar Ethnic Youth Exchange Nikhatnak Tluangten Theh suak - Chinland Today Media\nMyanmar Ethnic Youth Exchange Nikhatnak Tluangten Theh suak\nSeptember 30, 2014 9:56 am·0 comments\nZuk => Salai CLian\nTheih zovek in kan dung lamih kan rak thanawk mi Myanmar Tlangpar mi, Mino pawl tonkhawmnak cu September 29 ni ah, Shwe-Mit-Mu-Tun Hotel ah tluangten neih suak a si. Hivek ih cangsuak dingih tawlrel tupawl tla cu “Mon Youth Progressive Organization (MYPO) pawl an si.\nHih hmun ahhin tlangpar mipawl in si seh, Khawsung misung in siseh mipum 107 an suak khawm thei. Hih lairelnak ahhin Pawlkom hmin in 30 in an telpi thei. Cui pawl cu KUS, GSYU, GYO, EYNG, AASYC, YIHI, Kymochaung, knjy, CSG, PYO, ZSYO, CSU, NSU, NLDYU, YNS, Bah-Kah-Tah, UKSY, ABSDF, MSYN, MYPO, NYEO, WG, Pe-Khu youth Network, SYBC, MGN, SU, MTSU, MY pawl tla an si.\nHih lairelnak ih a tumtah mipawl tla cu Myanmar rampumpi ih um mi, tlangpar mipawl ziangtin pehtlaihawknak kan neih dingih, ziangvek hna kan tuan a si le kan rampi a thangso ding, Tlangpar mipawl ih covo ziangtin kan co thei dingih, ram le miphun hrangah ziangvek in hna kan tuan tlangding timi pawl ruahkhawm a si.\nCui hleiah Tlangpar mipawl ih kan neih mi kan calai pawl cu ziangtin kan nau le pawl in an thiam thei ding? An hrangah mino pawl tangrual in ziangvek in hna kan tuan ding tipawl ruah khawm a si. Fimzirnak thu thawn pehpar aw in a ra suakkhawm tu rinsan mi mino pawl cu Groups 4 ah then in ruahkhawmnak neih a si. Lairel mi hmuahhmuah pawl cu lairelnak cem ni ah zoh sal a si ding.\nLairelnak ahhin kan Chin mi aiawh Salai Cyrus Van Tawk Thang le Salai C.Thian Lian Ham khal an tel. Cun Zomi aiawh ihsin 4 in an telpi thei ve. Tuituam ih lairel mi hmuahhmah hi tuahthatnak lawng men siloin Tuitum lairelnak ihsin Myanmar Ethnic Youth Network khal dinsuak in le daan fumfe zet neih thei ding khal bei sei a si.\nMon State ih an Calai lam ih an rinsan zet mi Sayamah Mi-Sa-Da khal in Tlangpar mipawl tong timi le Tappi tongih danglamnak, a thupi dan pawl khal nazi pakhat sung sim thannak a nei. A ra kai tu rinsan mipawl khal in an thinlungsung ruah har mi le an fiang lo mipawl cu zalen zet ih an suh hnuah, zirhtu khal in thinsau ten letnak a tuah sak thu The Chin Voice in thuthang kan ngah.\nRef: The Chin Voice\nCNF in Zabi 21 Panglong Tonkhawmpi parah Duhphorhnak A Tuah Men Thei\nA Veikhatnak United Nationalities Youth Forum Lairelnak Thok


A danglam zetmi Hmin lang duhlo mi bawmtu | Falam Online Media\nMay 25, 2020 May 26, 2020 Ma Thawng\t0 Comments\nHmin phuang duhlo Mizo mipakhat cun tulai lockdown ruangih hnaṭuan theilo harsa talbuai mi 4 pawl ih loan laknak leiba cu a rul sak thluh tiah The New Indian Express cun a tar lang.\nMibawmtu hi State Bank of India’s (SBI) Aizawl branch ih hnaṭuan hotu mi malte lawng in an thei ih zo a si timi phuang lo dingin a dil hai ruangah a hmin an ti lang duhlo. A bawm mi cu nunau 3 le pa 1 an si ih an leiba Rs 9,96,365 a kuan sak thluh.\nSBI branch Assistant General Manager Sheryl Vanchhong cun “Mi bawmtu hi kan branch ih hnaṭuan mi 3 cun zo a si ti kan thei ciang. Loan lak ih pek theilo bawm ka tum ih hih bank ih leiba nei sung ihsin nan mah in nan duhduh hril uh la ka kuan sak ding. Asinan Rs 10 lakh (ting 10) luan cu si hlah seh a tiih mi 4 kan hrilmi pawl ih leiba Rs 9,96,365 cu a kuan sak ṭheh.\nMi 4 pawl cu an leiba mi pakhat in a rul sak ṭheh thu kan sim tikah lungawi in an mitthli a tla. Amah hnen rori ah lungawithu kan sim duh an ti nan a bawmtu in hmin langter a duhlo thu kan sim ih midang va sim sawng lo ding khal in a bawmtu’h duhdan vekin kan sim thei sal” tiah a sim.\nBomnak dong 4 pawl lak ih telve Muana L Fanai cun “Ka leiba rul salding harsa vansang in ka um lai ah Coronavirus boruak in harsatnak i run belh ih tingaihnak ka theilo laiah hivek bawmnak ka dong cu Pathian thluasuah rori a si. Rs 2,46,631 leiba ka nei mi cu miṭhep karah in kuan sak ṭheh kalungawi tuk” ti`n online ah ca a thlah.\nMi bawmtu hi a hlan khal ah mi harsa pawl a bawm ṭheu. Asinan tuṭum cu a hmin langter a duh lo tiin SBI zung ih hnaṭuan pakhat cun a sim.\nref : The New Indian Express\n← Hacker pawl in Donald Trump thuthup File hack sak, $42 million thawn tlan dingin ngen\nLockdown ṭhehhnu thil thleng ding CDC in a phuang →


Na Hrangih Nungtu An Um Ti Hngilh Hlah - Chinland Today Media\nNovember 10, 2016 7:19 am·0 comments\nFanu pakhat lawng neitu innsang rethei zet pakhat an rak um. An innsang hrangih sum hawl theitu cu a pa lawng a si ruangah, rilrawng tihal lo in an um fangfang. Asinan sumpai haidaih an neih lo can khal ah, innsang pa cun a fanu cu leitlun ih sibawi thiam bik siter ding in sunmang a man ringring. An fanu cu a duhdawt tuk lawmam ruangah ziangkim in tuahsak a huam.\nAn fanu khal a fel zet. Phun hra khal mark ttha bik ngah in a ong. Cutikah a pa cu a lung a awi tuk ih, “Tuini cu nangmai’ ruangah ka lung a awi in, ka uang aw tuk. Leih na duh mi cu ziangvek a si khal ah i sim mai aw,” a ti.\nAn fanu cun, “Papa, kan dung ni ih ka lo hmuh mi hnipuan kha ka duh. Asinan thawng za tampi man a si. Curuangah khami ni ahkhan lei ka lo dil ngam lo. Asinan zangfahte’n i leih sal hram aw,” a ti.\nA pa cun leinak ding daih paisa a nei lo nan, leih ding in a lung a kim. Ziangahtile a fanu ih riahsiat ding a phang. Curuangah a thaisun ah cumi hnipuan cu a va lei ih a fanu a pe.\nCumi cu a nupi in a rak hmu ih, a leinak ding daih paisa an nei lo ti a theih fawn ruangah, “Ziangtin khami hnipuan leinak ding paisa na ngah?” tiah a sut. Cutikah a pasal cun, “Khawl cia mi mallai ka nei ih, hnipuan man daih ding in ka thisen ka zuar bet. A riahsiatter ka duh lo,” tiah a sawn.\nCan a liam vivo ih an fanu cu siivailam phunsangtlawng ah a lut. A tlawngkai man kuan thei ding ah a pa cu rethei zet in hna a ttuan ttheu. Cutin kum khat hnu kum khat an pahtlangh thei nerno vivo ih, netabik kum a rung thleng. Cutikah an fanu ih tlawngkainak ding man cu thawng za tam tuk a ttul thlang.\nA pa cun cumi zat paisa a nei lo nan, tlawnginn ah a va pe thei. Cumi a theih tikah a nupi in, “Ziangtin khami paisa na ngah? Khami paisa ngah ding ah thil ttha lo na tuah mawsi?” tiah a sut. Cutikah a pasal cun, “Kaileng nat nei mina a um ih, a kaileng thleng a ttul. Cumi hnenah ka kaileng pakhat ka zuar. Asinan himi thu hi kan fanu sim aw hlah. A theih ahcun mawhnak nei ah a ruat aw pang ding,” tiah a sawn.\nCuti’n an fanu in degree a run ngah ih a thaisun ra tlung ding a si. A nu le pa cun an fanu cu hngakhlap zet in an rak hmuak. Ziangahtile sibawi dinhmun ih inn a thlen hmaisabik ding ni a si.\nAsinan an fanu cu mithi ruak sawn in a ra thleng. A duhdawt mi tlangval in a phatsan ruangah amahte a that aw a rak si.\nNunnak tiang hlan ih duhdawttu le hngakhlap zet ih amah rak hmuaktu a nu le pa hrang ahcun…..\nDum maw Var?


December 21, 2017 4:13 pm·0 comments\nSalai Sianglianuk Kianghrol\nChinmi khawvel ahcun Christmas le Boney M timi hi tthen theih lo vek a si. December thla sung a rung thlen cun Boney M. pawl ih hla hi hmun tin ah kan suah cio. Germany ram ih dinsuah mi Boney M. awnmawi band hi an awnmawi fehdan a ttha in, an aw khal a rak ttha (a tam sawn cu anmah tatak ih aw a si lo) ih mawi ding ih hlasak dan khal an thiam. 1970 kum nelam pawl ihsin tuini tiang in, leitlun disco awnmawi khawvel ah an cuai thei lo. Chinmi khawvel khal ahhin kan hngilh can um hman sehla Christmas a rung thlen cun an ra suak thar sal ringring.\nBoney M. pawl in Christmas album an rak suah mi ah “Little Drummer Boy, White Chritmas, Feliz Navidad, Jingle Bells, Winter Fairy-Tale (Instrumental), Mary’s Boy Child – Oh My Lord, Christmas Medley (Silent Night, Holy Night/Stille Nacht, Heilige Nacht, Snow Falls Over The Ground, Hear Ye the Message), Petit Papa Noel, Zion’s Daughter, When a Child Is Born, Darkness Is Falling, I’ll Be Home for Christmas” tivek hlapawl an tel. An sak mi Christmas hla dang tthenkhat cu “Oh Christmas Tree, Hark! The Herald Angels Sing, The First Noel, Oh Come All Ye Faithful, Joy To The World, Mother and Child Reunion, Merry Christmas Everyone” tivek pawl an si.\nAn hla pawl lak ah Auld Lang Syne (thlahawknak hla), By The Rivers of Babylon, I Shall Sing,” tivek pawl hi cu Christmas hla an si hran lo nan Christmas can ih suah khal ah hnak an dohdan a zia um deuh.\nAn hla lar pawl lakah Christmas hla thawi’ kan suah rawi ttheu mi hla tthenkhat cu Daddy Cool, Sunny, Baby Do You Wanna Bump, No Woman No Cry, Fever, Got A Man on My Mind, Lovin’ or Leavin’, Ma Baker, Love for Sale, Belfast, Motherless Child, Silent Lover, A Woman can Change A Man, Still I’m Sad, Rasputin, Painter Man, King of the Road, Nightflight to Venus, Brown Girl in the Ring, Heart of Gold, Let It All Be Music, Gotta Go Home, Bahama Mama, Horay Horay It’s A Holi-Holiday, Montego Bay, Two of Us, Ribbons of Blue, Oceans of Fantasy, El Lute, Bononoonoos, Jimmy, Homeland Africa, Malaika (Angel), Breakaway, Sad Movies, Where Did You Go?, 10,000 Lightyears, I Feel Good, Somewhere in the World, Living Like a Moviestar, Dizzy, Jimmy, Young Free and Single, Give It Up, My Cherie Amour, Eye Dance, Dreadlock Holiday, Bang Bang Lulu, Boat on The River tivek pawl an si.\nFala tlangval ngaiawknak, siangpahrangnu tiang uire ding ih thlemthlu in nunau tam zet ttangttawm sualnak tuahpitu hminthang Rasputin ih thuhla tivek, le Christmas rim nam lo lawlaw hla hi zat liangluang hi Jesuh Khrih rung piansuah rak hmuahnak ah kan hmang tel ttheu. Mi tampi tla cu kan thlarau a sat phah hiamhiam hmel sapbai!\nBoney M. pawl in Christmas sunlawihnak ih an sak mi hla pawl hi cu kannih khal in Christmas sunlawihnak hrangih kan rak ngai ding mi an si ko. Kan ngainat khal ah mawhnak a um lo ding a bang. Asinan Christmas sunlawihnak hla an sak ruangah an hla pawl hi a zate’n Christmas hla an si thluh tinak a si cuang lo. An Christmas hla tthenkhat hman hi an thufun ah sakhawlam rong kai tuk lemlo an um hnuaihni.\nKan Chinmi tampi cun love song sak dah pawl in Pathian thangtthatnak hla an sak tikah kan rel sia, kan sunsak duh lo. “Amah a thlarau misa lo tuk” ti’n kan hnong ttheu. Cuvek pawl in teh love song sak tamsawntu Boney M. pawl hi ziangtin an hmu ding timi khal theih hiar a um nasa.\nLove Song hi, pom kau thlir dan in kan rel ahcun, amah le a zawn ih hman ahcun thil ttangkai le ttha a si ih, miphun pakhat hrangih thil thupi zet khal a si. Minung dinhmun ah fala le tlangval duhdawtawknak hi um ding hrimhrim a si ih, cumi phuansuahnak khal um ding hrimhrim a si ti sehla a tlangpithu cun a dik ko ding. Asinan kan Bawipa Jesuh ih suahcam rak hmuahnak ding ahcun a civa lo ding a bang. Ziangkim hin anmah le zawn an nei cio. Khohrik khal khi amah le a zawn ah ttangkai zet hman sehla, tidai khainak ahcun a ttangkai lemlo ding.\nChinmi tampi hrang ahcun Christmas le Boney M. hi tthentthek ngaingai a theih lo tla a si thei. Asinan Christmas can ih Boney M. pawl ih hla kan suah ding tikah an Christmas hla pawl deuh hril in suah thei sehla a tthat a zum um. Kan rak theih lo ruangih kan ti pang mi a si ahcun Pathian in in ngaidam hram sehla, tuihnu tal ihsin ralrin cio kan tum pei. Cuti a si lo ahcun love song thawi’ Jesuh rak hmuaktu ah kan cang pang thei a si.#


Ralhrang Pawl Ih Kulhmi PDF Cu An Rualpi Pawlin An Va Runsuak – Meifar\nRalhrang Pawl Ih Kulhmi PDF Cu An Rualpi Pawlin An Va Runsuak\nNovember 27, 2021 admin Myanmar 0\nSagaing Division, Kany Township, Mya Thein Tan Pagoda purang kiangkap ah ralhrang le tualsung PDF pawl an kapaw ciamco.\nNovember 25, 2021 sun nazi 12:00 hrawngah nasa zetin an kapaw ciamco ih, cutawk ah ralhrang pawl hi an tamtuk ih hleiah an hmangmi meithal le ralthuam a thlauawk ruangah PDF 45 cu ralhrang pawlin an kulh thluh.\nAn tlannak ding lamzin zaten ralhrang pawlin an rak kulh, ralhrang pawl cu hmai an nor ve thei cuang lo. Cutin an hrentangmi PDF 45 cu hmun dangdang ih um PDF pawlin an va run ih ralhrang kulhnak hmun ihsin an suak thei thu Kani-PDF (KLG) in an phuang.\nHmun dangdang ih um PDF pawlin ralhrang pawl cu bomb in an puah hmaisa ih meithal in an kap ciamco, an hrentangmi PDF pawl khalin an rak kap ve ih an tlansuak thei. Himi an doawknak ah ralhrang a malbik 10 hrawng cu an thi ding, mipi kilhimtu lamah pakhat in hliam a tuar nan seherh um tuk cu a si lo an ti.\nRalhrang pawlin catbang loin pukpi le bomb an kap ciamco ruangah phungyi tlawnginn sungih um raltlan 7 in hliam an tuar ih pakhat cu seherh um dinhmun a si.\nSuu Kyi Ih Thubuai Pakhat Kum 15 Tiang Thawngtlak Theinak Thubuai Lakah Suu Kyi In Sualnak Anei Lo Tin Court In A Phuang\nMAB Bank Damiah Ṭaih Thuhla Ah Bank Manager Pahnihnak Telin Ṭuanvo Neitu 8 An Kai


RAUHLA LEHSAWNG (Spiritual Gift) – www.zanniat.info\n512 ARTICLES\t, Khrihfa Calaai\t8 years ago info 0\nBaibal Lai Cianghlim:\nDR CJ H.Hmung\n“Kin pumpak kin veksen in covo lehsawng nai ṭeen i sing ai ciami khiah Khrih ai kin pe ṭeenhnak bang in i. Lai Cianghlim in, ‘A sangber hmunah hleng fangin, salpomhnak tampui khiah koih pui ai, Minung hnenah lehsawng pe i,’ tihnak khiah khim i. Cen, ‘Van ah kai i,’ tihnak khiah zai i? a tihnak khiah, a hmasaber ah lailung a niamhnak hmun ber ah hleng i, tihnak i. Ciatih in a tolhtu khiah a kai lehtu thotho i ai, vancung le van lamah khai hleng i tihnak khiah van le laivum hmuahhmuah ah amah in dim sek i, tihnak i. ‘Minung hnen-ai lehsawng sumtu’ khai amah i. Lehsawng a kin zemhnak khiah a hrek hnuahluun te, a hrek khiah thuthangpha phuangtu te, a hrek khiah pastor te, a hrek khiah profet te, a hrek khiah zirhtu te i. He bangin lehsawng a kin pehnak khiah: Pathian minung te in Khrihfa naper khiah per ben ai Khrih pumpui khangso ruai tuhhnak i” (Efisa 4:7-12).\nPathian in sangtu kin veksen catuh kinmah phuatua ṭeen lehsawng kin pe i. Ikhalselai kin cohnak lehsawng khiah bang dun lo i, ti tu ling tlang sio ising. Paul in, “Kin pumpak kin veksen in covo laksawng nai ten i sing ai ciami khiah Khrih ai kin pe tenhnak bang in i” ti i (Efi. 4:7). Paul in sangtu kin iman in kin cohnak te bangdun sek tuh tin rel lo i. Papar vuandum songah papar phuncang um ai amahte mawihnak phuncang in nai ṭeen i. Ciami man in papar vuandum khiah mawi ruai ai, papar vuan khai sikhiam kul ngai i. Ciabang pahin Jesuh Khrih ai ruangpum, pawlpui songah kut, ke, lu, mit le hnar te pawl khiah amahte ihnak bangin phathnemhnak nai ṭeen i. Sangtu pawl khai kin cohnak talent pakhat ṭeen nai sio ising. Pathian ai a pehnak talent ṭeen hmangin a hming thang ruai tuhin per ṭeen tuhin relnuam hnak i. Ciati in Pathian pawlpui khiah mawi in, khangso amam tuh i.\n1. Rauhla Lehsawng\nRauhla lehsawng (Spiritual Gift) tihnak khiah Grik pon in “charismata” ti i ai “Ciang Rauhla man ai kin ngahhnak thil tibenhnak te” rel hiamhnak i. Ciami Rauhla lehsawng kin cohnak te khiah bangdun thil lo i. Ikhalselai kin cohnak ṭeen khiah rinsantlak le felniu in per ṭeen tuh khiah thupui ngai i. Ciami te komkhawmin kin pertlang fangin Khrih ai ruangpum, pawlpui khangsohnak tuh hlawm dun ṭeen ising tihnak i.\nPaul in, “Lai Cianghlim in, “A sangber hmunah hleng fangin, salpomhnak tampui khiah koih pui ai, Minung hnenah lehsawng pe i,” tihnak khiah khim i” ti’n ti i (Efi. 4:8). He hmun ah Paul in Saam 68 song ai langhnak i. Israel mi te Zion tlang tihnak Jerusalem khuapui ah thukham kuang lutpui fangin thangphathnak a bawntlanghnak khiah mithla ah cuang ruai i. Ciabangpah in Paul in Jesuh Khrih khai van ah kaiso i, tikhiah lar ruai hiamhnak i. Jesuh Khrih khiah nehhnak co ai Pathian kiahhan lam ah to i. A ralpa Satan lam teltute vumah nehhnak co ai ralpomhnak tuartu te khiah konghoi i (Efi. 1:20-22; Kol. 2:15). A ralte hnenai a ngahhnak thilri mankhungte khiah kumpibawi in mipui hnenah zem de i, tikhiah Thukam Hlun san laiah hmu thil ising (Genesis 14; 1 Samuel 30:26-31; Saam 68:12).\nBaibal thiam hrekkhat te in Saam 68 khiah Pentikos nia thawn hmunkhat ah, tarlang de i. “Pentikos” ai sullam pakhat khiah Moses in Pathian hnen ai “Thukham Pahra” ngah nia i. Ciami niaah Israel mi te in Thukham pahra ngah bangin Bawipa Jesuh Khrih in khai amah sangtute hnenah Ciang Rauhla pe ve i. Ciami Rauhla aihuham hmang ai sangtu tein a na per thil hnak tuh i. Pawlpui tungding thilhnak ca tuh i. Hnuahluun 2:33 songah Piter in, “Bawipa Pathian in a kiahhan lam kutin cawisang imanin ciami Bawipa in thukham thawn pehzom dun in Rauhla Cianghlim khiah Pa hnenin dong ngah zo i le, ning ling ninghmu le ning zahnak thupha hmuah burh zo i” ti’n rel i. Cen, Paul ai relbethnak ‘hleng’ a tifangin ‘a hmasaberah laivum hmun niam ber hmunah hleng’ tihnak i. Cen, “Van ah kai i,” tihnak khiah zai i? a tihnak khiah, a hmasaber ah lailung a niamhnak hmun ber ah hleng i, tihnak i. Ciatih in a tolhtu khiah a kai leh tu thotho i ai, vancung le van lamah khai hleng i tihnak khiah van le laivum hmuahhmuah ah amah in dim sek i, tihnak i (Efi. 4:9-10). ‘Lailung a niamhnak hmun ber ah hleng i’ tihnak khaih Jesuh minung ah canghnak thu laar ruaihnak i. Bawi Jesuh suakhmun Bethlehem khua kawlpawkuang umhmun khiah tipuitluanthum tahin pi 200 niam sawn i, tiin Baibal thiam mifim te in relhnak um i. Cia zolo sal dinhmun lang ai thihhnak tian tuar i (Fili. 2:5-11). Ciati’n a niamber hmun ah tolh hnua ah vancung ah kaisalhnak thu laar ruaihnak hmu thil ising.\n2. Rauhla Lehsawng hin caang\nPaul in, “Lehsawng hin caang um khal selai Ciang Rauhla pakhat lek ian nai ising” ti’n 1 Korin 12:4 songah rel i. Galati 5:22-23 ai Rauhla lehsawng hin 9 khai mi hrek in thupui roh in rel i. Mi hrek in Rauhla lehsawng a veksen kom in hin 20 vum um i, ti i. Ikhalselai Efisa 4:11-12 songah Paul in a thupuingai Rauhla lehsawng hin 5 thu ian relhnak um i. Ciamite khiah: (a) Hnuahluun te, (b) Profet te, (c) Thuthangpha phuangtu te, (d) Pastor te, le (e) Zirhtu te i.\n(a) Hnuahluun te (Apostles)\nHnuahluun te khiah naper tuh ruaihnak te, a hlathnak te pawl i. Khrihfa te khiah Jesuh Khrih ai tettikhaantu ising le hnuahluun ti’n kin ko tuhhnak i. Ikhalselai Baibal songah ‘Hnuahluun’ tifangin Bawi Jesuh ai hnuahluun 12 khiah relnuamhnak i (Joh. 17:18; 20:21). Cia zolo Mattius, Paul, Jesuh naupa Jeim le a dang hnuahluun pahnih khat te khaih ‘Hnuahluun’ ti’n ko hnak i. A tlangpui thu in Bawi Jesuh a mit in a hmu roritu te khiah ‘Hnuahluun’ tiin ko i (Hnuahluun 1:21; 10:40-41; 1 Kor. 9:1; 15:8-9). Ciatin ilekhaw tunnia ah ‘hnuahluun’ um lo hang i, ti’n lang thil ising.\n(b) Profet te (Prophets)\nTunnia ‘Profet’ um lai awm? tiin thuzawt tuh um thai i. “Profet” tihnak te khiah Pathian hnen ai a thu pehnak ponkam dongtu te i. “Bawipa in ti i” tiin mipui hnenah phuang salawntu te i. Thudik le a ihnak angina rel le phuangtu te i (Jere. 23:16-23). A dang deuhin rel le singkhaw “Profet” te khiah Pathian ai-awh in mipui hnenah pongtu “Pathian ai palai” te i. Ciami te ai relhnak, ponghnak te khiah hnikhnaih sek i-ai Baibal ah cang i. Ciabang “Profet” te khiah tunnia ah um lo hang i.\nHnuahluun benfang Profet thu nganhnak hmu thil ising (Efi. 2:20; 3:5). Profet te ai naper khiah ben sio zo ihang. Pawlpui hampanhnak khai kho ngai in ding zo ihang. Tunnia ah Profet um nawn lo hang, tin ti zo ising. Ikhaiselai tunnia Pawl hrekkhat ah hlanlai Thukham Hlun san ai “Profet” te bangai a cangtu um thahthah de i. Cia te pawl in mipui veksen ca tuh in pong le rel de lo ai amah te thawn a nong ai umtute i lo lekhaw amah te in a tawng nuamhnak pawlpui le mibur tlawmniu ca lek rel le phuang de i. Ciaman in tunnia ai profet ti duntu te um lianglo napui khalkhaw Thukham Hlun san lai ai angin Profet diktak tu ituh lo i, tin ruatpha um bial i.\n(c) Thuthangpha phuangtu te (Evangelists)\nRauhla lehsawng a pathumhnak khiah “Thuthangpha phuangtu” tiin Paul in rel i. Mi hrekkhat in “evangelist” tiin hmang i. Ikhalselai “Evangelist” tihnak laifang khiah Thukham Thar song hmun thum lekah hmu tuh um i (Hnuahluun 21:8; 2 Tim. 4:5). Tunnia ai Thuthangpha phuangtu i lo lekhaw Evangelist tampui um i. Thuthangpha phuangtu kin ti fangin hin hnih in khan thil i. A pakhathnak tu ramthar ah fai ai a nunhnak pe in Pathian thu phuangtu te i. Cia te khiah “Missionary” tin khai ko de ising. A dang pakhat tu khangphawkhnak napertu te i. Cia te tu a nunhnak pe in napertu i lo napui ai a kulhnak hmun ah zirhhnak le phuanghnak ceem in fehpuitu te i. Cia pawl khiah “Evangelist” tiin ko ising. Thuthangpha phuangtu tu Pathian thu lek reltu tuh i le, Doctrine lam le mipui khandunhnak, khekdunhnak tuh lam thu reltu tuh i lo i. Hemi te hin hnih khiah Paul in Efisa songah Thuthangpha phuangtu tiin kohnak te i. Tunnia tian hmang hlen lai ising.\n(d) Pastor te (Pastors)\nMihrek in Pastor khiah Thuthangpha phuangtu, Zirhtu saya tiin ko de i. Thuthangpha phuangtuh khiah Pastor ai naper pakhat i. Ikhalselai Pastor ai pervo khiah thuthangpha phuang lek i lo ai pawlpui songah naper dang khai tampui um bial, nai bial i. Pawlpui song ai daan umhnak bangin konghoihnak, tinimhnak, nupa kutsih sahhnak, Bawipa zanfak pehnak, nun cuukhnak, thuso dunhnak, konghoihnak, Pathian thu zirhhnak te khaih Pastor naper i. Pastor ai naper khiah Rauhla lam thu lek i lo ai tisa lam thu khai a pahnih in komkhawm ai pertuh hnak i. Cia zolo ah Pastor tihnak ai sullam pakhat khiah ‘tuukhaal’ ti ibang in a kilkhawihnak tuurual te catuh rauhla ti le rong thawn kham thai tuhin cawmdawltu pervo khai nai i (Joh. 21:15-17; Hnuahluun 20:28; 1 Pit. 5:2). Heteng ah lingkulhnak pakhat tu zai i tifangin pawlpui songai thuthangpha phuangtu le zirhtu saya veksen in Pastor (tuukhal) i lo i. Cia bang pah in Pastor veksen khaih zirhtu saya i lo i. Pastor pertuh ai a dangniu in rilhnak um i tin ti thil ising.\n(e) Zirhtu te (Teachers)\nZirhtu te khiah Baibal tlawng ah ituseh, thuzirhhnak le relkhawm hmun te ah zirhtu tuh in a hlaice in pervo pehnak te i. A hrekkhatte tu Pastor dinhmun ah um napui zirhtu tuh in pervo pehnak te khai um thil i. A hrek tu Thuthangpha phuangtu, Pastor inaupi ai zirhtu tuh in pervo pehnak khai um i. Hemi zirhtu te khiah Pathian ponkam bangin ituseh, Khristian nun daan tuh ituseh, taksa le rauhla lam thu hin caang hmangin sangtute hnenah zirh zianzotu te i. Pawlpui songah zirh dunhnak naituh khaih thupui ngai ile zirhtu dinhmun khai thupui ngai i. Pawlpui songah zirhtute in zirhhnak nai tio tuh khiah thupui ngai i.\nA vumai thu te pawl khiah Rauhla lehsawng te i. Pathian ai rilhnak minung te hnenah a hlaice in ciami lehsawng te pe i. Ciami lehsawng songlawi khiah Pathian hnenah ngen tuh in Paul in kin zirh I (1 Kor. 12:3). Pawlpui tihnak khiah zirhdunhnak hmun pakhat iman in thu zirh dun le cuuk dun hnak khiah thupui ngai ruat in nai tio selai pha i. A puitling sangtu kin cang thilhnak tuh in cawm dun kul ising. Ciatin kin puitling ai kin khang sio fang in Bawipa Jesuh ai pervo pehnak pawlpui naper te khiah per ben tuh ising.\nRauhla lehsawng hin cang a pehnak ai tumhnak khiah pawlpui songah naper thilhnak tuh ca i. Jesuh Khrih ai ruangpum pawlpui tungdinghnak ca le khangso ruai tuh in pervo nai ṭeen ising. Pastor in a pervo ling kul i. Konghoitu te in khai mah le pervo ṭeen lingin per kul i. Rauhla lehsawng kin cohnak ṭeen khiah fel le pha ngaiin hmang tlang tuh ising. Pawlpui song umtu sangtu te inkhai mah le pervo naihnak khiah fel ngaiin per kul ve ising. Pawlpui tihnak khiah sangtu te hmunkhat ah umkhawmhnak iman in ciami pawlpui khangsohnak tuh khiah kinmah pervo ṭeen fel ngaiin per tlang kin kul i. Ciatin kin per thil hnak tuhin Rauhla lehsawng kin pe ṭeen i. Ciami lehsawnghmangin Pathian thuthangpha zaihnak tuh in Pathian na per ṭeen nga sing. Heteng ah ‘naper’ (ministry) khiah Grik ponin ‘diakonia’ ti ile Pastor ca lek i lo i. Sangtu kin veksen ca ai rel hiamhnak i. Pathian rilhnak sangtu kin veksen ca tuh i. Pastor tu pawlpui songah songtel veksen in Pathian na per tlang thil tuhin konghoitu i. Evangelist, Missionary le Zirhtu te in khai mah le dinhmun ṭeen in per tlang tuh kul i. Pastor in a pawlpui songtel te ai thilthiamhnak (talent) te phorhsah tuh kul i. Cen, ciami thilthiamhnak ṭeen hmangin pervo zem thiam tuh kul ngai i.\nRauhla lehsawng tihnak te pawl kin sik fangin naper tuhhnak lam lolek i. Mah ca ai phathnemhnak tel bul lo i. Mi pakhat lek khangsohnak ca khai i lo i. Khrih ai pawlpui khangso thiltuhhnak le thuthangpha zaihnak ca tuh i. Pathian ram zaihnak ca tuh i. Paul in, “A pha lam ai hnempuihnak um thaihnak tuhin, Ciang Rauhla khiah mi hmuahhmuah vumah lar ngai in kin pezo ihang” ti i (1 Kor. 12:7). Ciaman in pawlpui song a hin caang khangso thilhnak tuh in zirhdunhnak khiah thupui ngai i. Zirhdunhnak um lo pawlpui khiah hnawifawp lai nauniu bang i. Khangso tuh har ngai lai i. Sangtu kin veksen Rauhla lehsawng kin congahhnak zaiber i, tikhiah lingthiam in Pathian ram khangso le zai thil tuhin le Pathian hming songlawi thil tuhin hmang tlang ṭeen tuhin pervo lianpui nai ṭeen ising.\nIthnak le daihsakhnak thawn,\nRev. CJ Hrang Hmung, D.Min., PhD.,


Thinlung hrang Arsa Hang - Chinland Today Media\nJuly 17, 2012 12:27 pm·2 comments\nMi Relsiat Hmang\nLettu: JC Kip Ling\nNupinu pakhat hin midang thusim sawng theiin a innhnennui’ siatnak thu a a rel ciamco. Karlote ah cui thu cu khawpum in a thang hiaihiai. An relmi nu cun rak thei ve khaw, a thin a na tuk lawmmam. Lehhnu khawraang ah a relsuaktu nu cun thu hman lo a si thu a theisuak sal. A thin nuam lo tuk cu, mifim pakhat hnenah, ziangti’ ti tha saw ti a va sutron.\nCui mifim cun, “Bazar ah va fehin arpi va lei awla, thah cia in run tlun kei ci. Cun, na ra tlun zin ah a hmul rak bawi phah vivo awla, lamzin tluanah run darh vivo aw,” tiah a rak sim. Mangbang zet cingin mifimpai’fial vek cun a tuah.\nA thaizing khawvan ah mifimpa cun a hnenah, “Va feh awla, mizansun ih na arhmul dah mi hmuahhmuah kha va sam thluh sal aw,” tiah a ti.\nNupinu cun mifimpai’ thulung vivo in, a arhmulpawl cu va samsal a tum. Thliin arhmul cu a rak fen thluh relrel ih a hawlbuai ciamco. Heh le mang a hawl hratin arhmul phang thum te vial a rak tlun thei. Cuisin, mifimpa cun, “E mawi, arhmul kha a phawt cu a ol zet, sinan samthluh sal cu a theih lo a si. Mirelsiat khal hi cuvek thotho a si. Thusia hlasia simih mi relsiat cu a ol zet nan mi’ thinlung na natter zo mi cu a thawidam sal theih lo a si,” tiah a sim.\nMi neinung sungkhaw pakhat ihsin tlangval suakthuan pakhat hi phunhra a hun ong ve. An khua ih mi neinungpawl cun fate phunhra ong an neih tinte’n car thar leihawk hi an lomsak dan a si tlangpi. Bill tei’ pafa khalin an duh-er khen rori voi ziangmawzat an rak hawl theu.\nA phunhra on lom zanih Bill ih lunglai tlak lo ding zia hi vun ruahpi ve hnik. A pa cun ‘Car’ si loin ‘Bible’ a pek riangri cu teh! Bill cu a thinheng tukah ziangsimaw a bang. Bible cu leilungah a hlon hlukhli ih ngoltau in a tlansuak vurvo. Cui’ ri in, a pa thawn voikhatte hman an tongaw nawn lo. A pai’ thih thu theiin Bill cu a ra tlung sal.\nZan khat cu a pai’ thilri le sekrek a senghoi laiah a pai’ Bible rak pekmi kha Bill cun a sar hlulhli. Lei-pawl miammiam cu a hnulfai ngahin, a vun kau. Bible sungah cun paisa cheque (bank ih sum retmi suahnak lethmat), an pafa ih an lungthlitum car leinak ding daih le phunhra on ni ngannak cu tha iam-i te’n a rak ther-aw.\nThu laknak : Chicken Soup for the Teenage Soul\nSermon Feh Thei\n1953 kum siim khat cu Chicago tlangleng cawlhhmun pakhat ah thuthanglatu le khawpi sung hotu lu-ban pawl cu an suakkhawm luihlo. An mi hmuahmi cu 1952 Nobel Peace Prize(Leitlun ih sunlawihnak laksawng sangbik) dongtu a si. Tlangleng a ra thlen hnu tibur hmawm-thul hrangah, pacang tum liailiai – feet ruk le inches li- sambuk le khabe hmul bembem pi, hi tlangleng sung ihsin a rung suak. Camera cu nimthlakau vekin an tleu zukzo. Khawnu-khawpapawl cun a kut kaiin an rak hmuak celcel. Amah an ton ngah thei ruangah, mipipawl cun, lungawithu sim an cuhaw hluahhlo.\nMithmaipan te le hawihhawm takin lungawithu a sim hai. Mipi lu tlun ihsin a pawnlam cu a cuan ringringih, mipipawl cu reilote rak ngaithiam duak dingah a dil hai. Cun zamrang fahranin mipi ruul lakah a fehih, midum nutar pakhat a puantom fun hnih rak thiar buai rero cu a va pan. Hni siamsi te’n cunui’ puantom cu a cawi lokih, bus hmun tiang a va thlah. A bom ngahin, lamtluang dingih a duhsak thu a sim ta. Amah rak hmuaktu mipi hnen a va thlensal tikah, “In rak hngah a tul cu poi ka ti zet,” tiah ngaithiam a dil hai.\nMopuai Rori Beh!\nDuhdawtnak: Sersuaktu Thazang Pakhat\nFrancis Lal says:\non July 17, 2012 at 1:29 pm\nChicken Soup For The Soul sungih thuhla hrekkhat pawl lawrkhawm in kan t’ong ih leh rero lai a si.\nCabu in a suak cing ding…\non July 17, 2012 at 7:36 pm\nCT ih tlawmngai ih ca ngantu pawl hi ka lo uar zet hngai.Fakselnak ih ka rel ve duhmi micu,kan lai tawng ih a um micu laica ten ngan thei tum sehla ti’n .Cule,kan Lai tawng kilkhawi in ka ti thangso vivo thei ding.tahthimnak ah aparih ngan mi “. Lehhnu khawraang ah a relsuaktu nu cun thu hman lo a si thu a theisuak sal.”\nThu hman tinak zawnah Thudik ti in ngan sawn sehla……


Kashmir Ah Buainak A Thok Saal - Chinland Today Media\nFebruary 9, 2010 2:07 am·0 comments\nKum 2008 ihsin India ram saklam, Kashmir khua ih muslim pawlin an umnak khua le ram cu anmai’ bulpak ih uk ding an dilnak an aupi hnu ah acozah cun palik le raalkap thazaang thawn a kil ringring ih, muslim pawl puai nikhua a thlen tinte’n an buainak cu an langter ringring.\nKan dung zarhpi ni ah Kash- mir mipi pawl cun acozah dodalnak thu an aupi ih, sandahpiahnak an tuah saal ruangah palik pawl cun mitthli tlaknak (tear gas) thawn dawi an tum ih, cuih mitthli tlaknak cerek hawng cun nauhak pakhat Wamiq Farooq (kum 14) a khawng that ruangah, tlawngkai nikhat ni ah palik station pahnih cu mipi cun siatsuah an tum.\nKashmir pawlin buainak an tuah tinte’n thih hlohnak a thleng ringring tiah acozah cun a hminsin ih, kum 20 hnakih tam sawn cu India le Pakistan karih buaibainak suahtertu (India ih um muslim pawl cu tapung pawlin an tukforh ruangah) an si vekin, acozah khatlam le khatlam siseh, tapungpawl thawn do awknak ruangah siseh milai 47,000 an thi zo tiah In- dia ram thuneitu pawl cun an sim. – AP\nNunau pakhat in thihcilh bomb in mi 54 a that\nKan dung tlawngkai nikhat ni ah Baghdad khawpi thlanglam ih Karbala khawpi ah Shite muslim pawl in ‘ni thianghlim’ an hmannak ah nunau pakhat in thihcilh bomb a puahter ih mi 54 an thi tiah Iraq thuneitu pawl cun an sim. Kan dung zarh tlawngkai ninga ni ihsin an hman thokmi Shite muslim pawlih ni thianghlim (an biaknak hotu ‘Imam’ Hussein ih thihnak parih ni 40 sung an unnak puai) ah thlacam ding pawl lak ihsin nunau pakhat cun bomb cakzet a puahter ih, midang 117 lai in hliamhma an tuar. – AP\nSiangpahrang Tutankhamun ih DNA zohfel tum\nKan dung zarhpi ni ah Egypt ram ih mithiampawl cun hlanlai ih siangpahrang Pharoah pawl lakih hminthangbik Tutankhamun ih DNA an zohfiangnak ihsin an hmuhsuahmi pawl cu hmai February 17, 2010 ah an phuang ding tiah a sim.\nCairo khawpi ih Museum (hlanlai thilri pawl retnak) thuneitu pawl cun siangpahrang Tutankhamun ih ruak (mummy) an laihsuah vete’n mithiam pawl cun DNA (taksa ihsin zoveka si ti theih theinak) an lasuak zo tiah an sim.\nTutankhamun hi kum (9) lawng a si ihsin siangpahrang hnatuan zo ih, kum (19)a si laiah a san theih loin a thi. 1922 ah British archae-ologist Howard Carter cun leihnuai ihsin a laisuak ih, 2008 August thla ah Egypt mithiam pawl cun Tutankhamun ih ruak kiangah nausen pahnih ih taksa khal an hmuh thu an sim.\nCuih nausen (pum sungih nausen: foe- tus) cu Tutankhamun ih fa an si thei ih, siangpahrangnu Ankhesenpamon thawi an neihmi an si thei tiah zumnak an nei. DNA ihsin an thil hmuhsuahmi pawl cun siangpahrangnu Nefertiti ih thuhla le Tutankhamun ih cithlah pawl khal a simfiang thei tiah an ti. – AFP